Namɔ Ji Nyɔŋmɔ Webii Ni Yɔɔ Ŋmɛnɛ Lɛ Ahiɛnyiɛlɔ? | Nikasemɔ\nBuu-Mɔɔ—Nikasemɔ Nɔ | February 2017\nKANEMƆ YƐ Afrikaans Albania Amerika Mumuii Awiemɔ Amharic Angola Mumuii Awiemɔ Arabic Argentina Mumuii Awiemɔ Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvia Lingala Lithuania Luganda Lunda Luo Luvale Macedonia Malagasy Malay Malayalam Mambwe-Lungu Marathi Maya Mbunda Mexico Mumuii Awiemɔ Mingrelian Mongolia Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Poland Poland Mumuii Awiemɔ Portugal Portugal Mumuii Awiemɔ Punjabi Quebec Mumuii Awiemɔ Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Umbundu Urhobo Uzbek Venda Venezuela Mumuii Awiemɔ Vietnam Waray-Waray Welsh Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\nNamɔ Ji Nyɔŋmɔ Webii Ni Yɔɔ Ŋmɛnɛ Lɛ Ahiɛnyiɛlɔ?\n“Nyɛkaia mɛi ni nyiɛɔ hiɛ yɛ nyɛteŋ [lɛ].”—HEB. 13:7.\nLALAI: 125, 43\nMɛɛ gbɛ nɔ mɛi ni nyiɛ Nyɔŋmɔ webii lɛ ahiɛ yɛ klɛŋklɛŋ afii 100 lɛ mli kɛ mɛi ni nyiɛɔ amɛhiɛ ŋmɛnɛ lɛ etsɔɔ faŋŋ akɛ . . .\nmumɔ krɔŋkrɔŋ lɛ yɛ amɛnɔ?\nŋwɛibɔfoi ye amɛbua amɛ?\nNyɔŋmɔ Wiemɔ lɛ ni tsɔɔ amɛ gbɛ?\n1, 2. Mɛni eeenyɛ efee akɛ kaselɔi lɛ bi amɛhe be ni Yesu tee ŋwɛi lɛ?\nBE NI Yesu kɛ ebɔfoi lɛ ehi shi aaafee afii enyɔ sɛɛ lɛ, eku esɛɛ etee ŋwɛi. Kwɛ bɔ ni bɔfoi lɛ baanu he ahã be ni amɛdamɔ Oliv Gɔŋ lɛ nɔ ni amɛkwɛɔ amɛnuŋtsɔ kɛ amɛnaanyo lɛ, ni atatu woɔ lɛ kɛyaa ŋwɛi lɛ! (Bɔf. 1:9, 10) Kulɛ Yesu ni tsɔɔ amɛ nii ni ewoɔ amɛ hewalɛ, ni lɛ nɔŋŋ ji amɛhiɛnyiɛlɔ. No hewɔ lɛ, amrɔ nɛɛ ni etee lɛ, mɛni amɛbaafee?\n2 Dani Yesu baaya lɛ, ekɛ nitsumɔ ko wo esɛɛnyiɛlɔi lɛ adɛŋ. Ekɛɛ amɛ akɛ: “Nyɛbaatsɔmɔ midasefoi yɛ Yerusalem, kɛ Yudea kɛ Samaria fɛɛ, kɛ agbɛnɛ, kɛyashi shikpɔŋ lɛ nɔ hei ni yɔɔ shɔŋŋshɔŋŋ lɛ.” (Bɔf. 1:8) Te amɛbaafee tɛŋŋ amɛtsu nitsumɔ nɛɛ? Eyɛ mli akɛ Yesu ewo amɛ shi akɛ ebaahã amɛ mumɔ krɔŋkrɔŋ lɛ moŋ, shi namɔ baatsɔɔ amɛ gbɛ ni eto nitsumɔ lɛ he gbɛjianɔ? (Bɔf. 1:5) Yɛ blema lɛ, Yehowa hala adesai komɛi koni amɛnyiɛ ewebii lɛ ahiɛ. No hewɔ lɛ, eeenyɛ efee akɛ, bɔfoi lɛ bi amɛhe akɛ, ‘Ani Yehowa baahala mɔ ko koni eye Yesu sɛɛ akɛ wɔhiɛnyiɛlɔ?’\n3. (a) Be ni Yesu tee ŋwɛi lɛ, mɛɛ sane ni he hiaa waa bɔfoi anɔkwafoi lɛ kpɛ yiŋ yɛ he? (b) Mɛɛ sanebimɔi wɔbaahã hetoo yɛ nikasemɔ nɛɛ mli?\n3 Eyeee otsii enyɔ ni Yesu kaselɔi lɛ hala Matia koni eye Yuda Iskariot najiaŋ ni bɔfoi lɛ ayi afee 12 ekoŋŋ. Dani amɛbaahala lɛ lɛ, amɛpɛi Ŋmalɛi lɛ amli, ni amɛsɔle koni Yehowa atsɔɔ amɛ gbɛ. (Bɔf. 1:15-26) Mɛni hewɔ kaselɔi lɛ kɛ Yehowa fɛɛ bu Matia halamɔ lɛ akɛ nɔ ko ni he hiaa waa lɛ? Kaselɔi lɛ yɔse akɛ ehe miihia ni bɔfoi lɛ ayi afee 12. * Yesu halaaa bɔfoi lɛ koni amɛfata ehe kɛya shiɛmɔ kɛkɛ. Ehala amɛ koni amɛtsu nitsumɔ ko ni he hiaa waa yɛ Nyɔŋmɔ webii lɛ ateŋ. Mɛni ji nitsumɔ nɛɛ, ni mɛɛ gbɛ nɔ Yehowa tsɔ Yesu nɔ esaa amɛ koni amɛnyɛ amɛtsu lɛ jogbaŋŋ? Ŋmɛnɛ lɛ, namɛi tsuɔ nitsumɔ nɛɛ yɛ Nyɔŋmɔ webii lɛ ateŋ? Mɛni wɔbaanyɛ wɔfee kɛtsɔɔ akɛ ‘wɔkaiɔ mɛi ni nyiɛɔ hiɛ’ yɛ wɔteŋ lɛ, titri lɛ, amɛteŋ mɛi ni feɔ “nyɔŋ anɔkwafo kɛ hiɛshikalɔ lɛ”?—Heb. 13:7; Mat. 24:45.\nYESU NYIƐ GBƐTSƆƆMƆ KUU LƐ HIƐ\n4. Mɛni bɔfoi lɛ kɛ asafoŋ onukpai krokomɛi ni yɔɔ Yerusalem yɛ klɛŋklɛŋ afii 100 lɛ mli lɛ tsu?\n4 Kɛjɛ afi 33 Ŋ.B. Pentekoste gbi lɛ nɔ kɛbaa lɛ, bɔfoi lɛ ji mɛi ni nyiɛ hiɛ yɛ Kristofoi asafo lɛ mli. Nakai gbi lɛ, “Petro kɛ Mɛi Nyɔŋma kɛ Ekome lɛ te shi damɔ shi” ni amɛshiɛ yiwalaheremɔ sane kpakpa lɛ amɛhã Yudafoi kɛ mɛi ni etsake amɛbatsɔmɔ Yudafoi ni ebabua shi lɛ. (Bɔf. 2:14, 15) Mɛi nɛɛ ateŋ mɛi babaoo batsɔmɔ Kristofoi, ni kɛjɛ nakai be lɛ nɔ kɛyaa lɛ, “amɛtee nɔ amɛhiɛ bɔfoi lɛ atsɔɔmɔ lɛ mli.” (Bɔf. 2:42) Bɔfoi lɛ kwɛ asafo lɛ shika lɛ nɔ. (Bɔf. 4:34, 35) Kɛfata he lɛ, amɛtsɔɔ Nyɔŋmɔ webii lɛ nii ni amɛsɔle amɛhã amɛ. Amɛwie akɛ: “Wɔbaahiɛ sɔlemɔ kɛ wiemɔ lɛ he sɔɔmɔ lɛ mli.” (Bɔf. 6:4) Bɔfoi lɛ hala Kristofoi ni yɔɔ niiashikpamɔ koni amɛyashiɛ sane kpakpa lɛ yɛ hei ni mɛi nuko sane lɛ yɛ. (Bɔf. 8:14, 15) Sɛɛ mli lɛ, asafoŋ onukpai krokomɛi ni afɔ amɛ mu bafata bɔfoi lɛ ahe. Amɛkɛ bɔfoi lɛ fee ekome kɛsɔmɔ akɛ gbɛtsɔɔmɔ kuu kɛkwɛ asafo lɛ nɔ.—Bɔf. 15:2.\n5, 6. (a) Mɛɛ gbɛ nɔ mumɔ krɔŋkrɔŋ lɛ ye ebua gbɛtsɔɔmɔ kuu lɛ? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛɛ gbɛ nɔ ŋwɛibɔfoi ye amɛbua gbɛtsɔɔmɔ kuu lɛ? (d) Mɛɛ gbɛ nɔ Nyɔŋmɔ Wiemɔ lɛ kudɔ gbɛtsɔɔmɔ kuu lɛ?\n5 Nyɛmimɛi ni hi shi yɛ klɛŋklɛŋ afii 100 lɛ mli lɛ ayiŋ efeee amɛ kɔshikɔshi kwraa akɛ, Yehowa Nyɔŋmɔ ji mɔ ni kudɔɔ gbɛtsɔɔmɔ kuu lɛ, ni akɛ eefee nakai kɛmiitsɔ Yesu, ni ji amɛ-Hiɛnyiɛlɔ lɛ nɔ. Mɛni hewɔ? Klɛŋklɛŋ lɛ, amɛna akɛ mumɔ krɔŋkrɔŋ lɛ yɛ gbɛtsɔɔmɔ kuu lɛ nɔ. (Yoh. 16:13) Eyɛ mli akɛ mumɔ krɔŋkrɔŋ lɛ akɛfɔ Kristofoi fɛɛ ni afɔ amɛ mu lɛ mu moŋ, shi eye ebua bɔfoi lɛ kɛ asafoŋ onukpai ni yɔɔ Yerusalem lɛ yɛ gbɛ krɛdɛɛ nɔ. No ji, eye ebua amɛ koni amɛnyɛ amɛkwɛ asafo lɛ nɔ. Akɛ nɔkwɛmɔnɔ lɛ, yɛ afi 49 Ŋ.B. lɛ, mumɔ krɔŋkrɔŋ lɛ ye ebua gbɛtsɔɔmɔ kuu lɛ ni amɛkpɛ yiŋ ni ja yɛ ketiafoo sane lɛ he. Asafoi lɛ kɛ gbɛtsɔɔmɔ ni amɛkɛhã yɛ sane nɛɛ he lɛ tsu nii. Enɛ hewɔ lɛ, “asafoi lɛ tee nɔ amɛhe wa yɛ hemɔkɛyeli lɛ mli ni amɛyibɔ lɛ tee nɔ efa daa gbi.” (Bɔf. 16:4, 5) Wolo ni gbɛtsɔɔmɔ kuu lɛ ŋma kɛyahã asafoi lɛ yɛ sane nɛɛ he lɛ hãa wɔnaa akɛ, amɛjie mumɔ lɛ yibii, tamɔ suɔmɔ kɛ hemɔkɛyeli kpo.—Bɔf. 15:11, 25-29; Gal. 5:22, 23.\n6 Nɔ ni ji enyɔ lɛ, ŋwɛibɔfoi ye amɛbua gbɛtsɔɔmɔ kuu lɛ. Akɛ nɔkwɛmɔnɔ lɛ, ŋwɛibɔfo ko jie ehe kpo etsɔɔ Kornelio, ni ekɛɛ lɛ ni etsu ni ayatsɛ Petro kɛba. Be ni Petro ba ni ebashiɛ ehã Kornelio kɛ ewekumɛi lɛ, mumɔ krɔŋkrɔŋ lɛ ba amɛnɔ, eyɛ mli akɛ no mli lɛ, afolɔko Kornelio kɛ hii krokomɛi ni fata ehe lɛ ketia. No sɛɛ lɛ, abaptisi Kornelio, ni lɛ ebafee klɛŋklɛŋ jeŋmajiaŋnyo ni afoko lɛ ketia ni batsɔ Kristofonyo. Be ni bɔfoi lɛ kɛ nyɛmimɛi krokomɛi lɛ nu Kornelio sane lɛ, amɛna akɛ Nyɔŋmɔ miisumɔ ni ahere jeŋmajiaŋbii ni afolɔko amɛ ketia lɛ atuu kɛba Kristofoi asafo lɛ mli, ni no hewɔ lɛ, amɛkpɛlɛ nɔ nakai, ni amɛhere amɛ. (Bɔf. 11:13-18) Kɛfata he lɛ, ŋwɛibɔfoi lɛ ye amɛbua waa ni shiɛmɔ nitsumɔ lɛ, ni no mli lɛ gbɛtsɔɔmɔ kuu lɛ kwɛɔ nɔ lɛ shwere. (Bɔf. 5:19, 20) Nɔ ni ji etɛ lɛ, Nyɔŋmɔ Wiemɔ lɛ ni kudɔ gbɛtsɔɔmɔ kuu lɛ yɛ yiŋ srɔtoi fɛɛ ni amɛkpɛ yɛ Kristofoi ahemɔkɛyelii kɛ bɔ ni esa akɛ ato asafo lɛ he gbɛjianɔ ahã lɛ he lɛ mli.—Bɔf. 1:20-22; 15:15-20.\n7. Mɛni hewɔ wɔbaanyɛ wɔkɛɛ akɛ Yesu ni nyiɛ Kristofoi asafo lɛ hiɛ yɛ klɛŋklɛŋ afii 100 lɛ mli?\n7 Eyɛ mli akɛ gbɛtsɔɔmɔ kuu lɛ ni tsɔɔ asafoi lɛ nɔ ni amɛfee moŋ, shi amɛkpɛlɛ nɔ akɛ Yesu ji amɛ-Hiɛnyiɛlɔ. Te wɔfeɔ tɛŋŋ wɔleɔ enɛ? Nɔ kome ji sane ko ni bɔfo Paulo wie yɛ Yesu he lɛ. Ewie akɛ Kristo “eŋɔ mɛi komɛi ehã akɛ bɔfoi,” kɛkɛ ni ekɛfata he akɛ: “Nyɛhãa wɔtsɔa suɔmɔ nɔ wɔdaraa yɛ nibii fɛɛ mli kɛbotea mɔ ni ji yitso lɛ, ni ji Kristo lɛ mli.” (Efe. 4:11, 15) Yɛ nɔ najiaŋ ni kaselɔi lɛ baaŋɔ bɔfoi lɛ ateŋ mɔ ko gbɛ́i amɛfɔ̃ amɛnɔ lɛ, “yɛ Nyɔŋmɔ gbɛtsɔɔmɔ naa” lɛ, atsɛ amɛ akɛ Kristofoi. (Bɔf. 11:26) Paulo kɛɛ nyɛmimɛi lɛ akɛ, ehe miihia ni amɛhiɛ “kusumii” loo “gbɛtsɔɔmɔi” ni damɔ Ŋmalɛi lɛ anɔ ni bɔfoi lɛ kɛ hii krokomɛi ni nyiɛ hiɛ yɛ asafo lɛ mli lɛ kɛhã amɛ lɛ amli. Shi ekɛfata he akɛ: “Miisumɔ ni nyɛle akɛ nuu fɛɛ nuu [ni gbɛtsɔɔmɔ kuu lɛ mlibii hu fata he lɛ] yitso ji Kristo lɛ; . . . ni Kristo lɛ hu yitso ji Nyɔŋmɔ.” (1 Kor. 11:2, 3, sh. niŋ.) Wiemɔi nɛɛ hãa wɔnaa faŋŋ akɛ, Yehowa Nyɔŋmɔ ni nyiɛ asafo lɛ hiɛ kɛtsɔ e-Bi Kristo Yesu nɔ.\n“NITSUMƆ NƐƐ, JEEE GBƆMƆ NƆ NI”\n8, 9. Mɛɛ nitsumɔ ni he hiaa Yehowa kɛ Yesu tsɔ Nyɛminuu Russell nɔ amɛtsu?\n8 Yɛ afi 1870 lɛ, Charles Taze Russell kɛ enanemɛi komɛi bɔi Biblia lɛ mli pɛimɔ koni amɛnyɛ amɛjá Nyɔŋmɔ yɛ gbɛ ni ekpɛlɛɔ nɔ lɛ nɔ, ní amɛye amɛbua mɛi krokomɛi hu ni amɛfee nakai. Yɛ afi 1884 lɛ, amɛtse Zion’s Watch Tower Tract Society lɛ ni amɛkɛwo mla shishi, bɔ ni afee ni amɛná hegbɛ amɛkala Biblia kasemɔ woji yɛ wiemɔi srɔtoi amli ni amɛjara. * Nyɛminuu Russell sɔmɔ akɛ nitsumɔhe nɛɛ sɛinɔtalɔ. Ekɛ hiɛdɔɔ kase Biblia lɛ, ni ekɛ ekãa wie eshi tsɔɔmɔi tamɔ Triniti lɛ kɛ susuma ni gbooo lɛ, ni ehã ana faŋŋ akɛ amɛdamɔɔɔ Ŋmalɛi lɛ anɔ. Ŋmalɛi lɛ ni ekase lɛ hã eyɔse akɛ, kɛ́ Kristo ba ekoŋŋ lɛ, adesai enaŋ lɛ kɛ amɛhiŋmɛii. Eyɔse hu akɛ, “jeŋmaji lɛ abei ni ato lɛ baaba naagbee” yɛ afi 1914. (Luka 21:24) Nyɛminuu Russell kɛ ebe, ehewalɛ, kɛ eshika fɛɛ wo shiɛmɔ kɛ nitsɔɔmɔ nitsumɔ lɛ mli. Enɛ hewɔ lɛ, wɔbaanyɛ wɔwie kɛ nɔmimaa akɛ, yɛ nɛkɛ be ni he hiaa waa nɛɛ mli lɛ, Yehowa kɛ Yesu kɛ Nyɛminuu Russell tsu nii kɛnyiɛ Nyɔŋmɔ webii lɛ ahiɛ.\n9 Nyɛminuu Russell taooo gbɔmɛi ahiɛnyam. Yɛ afi 1896 lɛ, ewie akɛ: “Wɔtaooo woo loo bulɛ srɔto ko wɔhãaa wɔhe loo nibii ni wɔŋmala lɛ, ni asaŋ, wɔsumɔɔɔ ni mɔ ko tsɛɔ wɔ Reverend loo Rabi. Mɔ ko mɔ ko akaŋɔ wɔteŋ mɔ ko gbɛ́i efɔ̃ enɔ.” Sɛɛ mli lɛ, ewie akɛ: “Nitsumɔ nɛɛ, jeee gbɔmɔ nɔ ni.”\n10. (a) Mɛɛ be Yesu ŋɔ “nyɔŋ anɔkwafo kɛ hiɛshikalɔ lɛ” eto ewebii lɛ anɔ? (b) Tsɔɔmɔ bɔ ni fee ni ahã srɔto ni yɔɔ Gbɛtsɔɔmɔ Kuu lɛ kɛ Watch Tower Society lɛ teŋ lɛ fee faŋŋ.\n10 Nyɛminuu Russell gbo yɛ afi 1916. No sɛɛ afii etɛ, yɛ afi 1919 lɛ, Yesu ŋɔ “nyɔŋ anɔkwafo kɛ hiɛshikalɔ lɛ . . . eto ewebii anɔ koni ehã amɛ amɛniyenii yɛ be ni sa mli.” (Mat. 24:45) Yɛ nakai afii lɛ amli beebe lɛ, nyɛmimɛi hii fioo komɛi ni afɔ amɛ mu esɔmɔ akɛ kuu yɛ asafo lɛ yitso lɛ yɛ Brooklyn, yɛ New York, ni amɛto mumɔŋ niyenii he gbɛjianɔ amɛhã Yesu sɛɛnyiɛlɔi fɛɛ. Akɛ wiemɔ ni ji “gbɛtsɔɔmɔ kuu” lɛ bɔi nitsumɔ yɛ asafo lɛ woji kɛ nibii amli yɛ afi 1940 sɛɛ. No mli lɛ, wɔhiɛ jwɛŋmɔ lɛ akɛ, nitsumɔ kome too lɛ nɔŋŋ gbɛtsɔɔmɔ kuu lɛ kɛ Watch Tower Bible and Tract Society lɛ tsuɔ. Shi yɛ afi 1971 lɛ, ahã efee faŋŋ akɛ, esoro nitsumɔ ni Gbɛtsɔɔmɔ Kuu lɛ tsuɔ lɛ yɛ nɔ ni Watch Tower Society lɛ tsuɔ lɛ he. Watch Tower Society lɛ tsuɔ asafo lɛ mla saji ahe nii, shi Gbɛtsɔɔmɔ Kuu lɛ tsuɔ Nyɔŋmɔjamɔ saji ahe nii. No hewɔ lɛ, kɛjɛ nakai beiaŋ lɛ, nyɛmimɛi hii ni afɔ amɛ mu ni fataaa Watch Tower Society lɛ ajinafoi lɛ ahe lɛ nyɛ amɛsɔmɔ akɛ Gbɛtsɔɔmɔ Kuu lɛ mli bii. Yɛ afii fioo ni eho nɛɛ amli lɛ, “gwantɛŋi krokomɛi” lɛ ateŋ mɛi komɛi ni edara yɛ mumɔŋ lɛ esɔmɔ akɛ ajinafoi yɛ gbɛjianɔtoi ni tsuɔ asafo lɛ mla saji ahe nii lɛ amli. Enɛ ehã Gbɛtsɔɔmɔ Kuu lɛ ená be babaoo kɛtsu Nyɔŋmɔ webii lɛ amumɔŋ hiamɔ nii ahe nii. (Yoh. 10:16; Bɔf. 6:4) July 15, 2013, Buu-Mɔɔ lɛ wie akɛ, “nyɔŋ anɔkwafo kɛ hiɛshikalɔ lɛ” ji nyɛmimɛi hii ni afɔ amɛ mu lɛ ateŋ mɛi fioo ko ni feɔ Gbɛtsɔɔmɔ Kuu lɛ.\nGbɛtsɔɔmɔ kuu lɛ mli bii yɛ aaafee afi 1950\n11. Te ato Gbɛtsɔɔmɔ Kuu lɛ he gbɛjianɔ ahã tɛŋŋ?\n11 Gbɛtsɔɔmɔ Kuu lɛ mli bii lɛ kpeɔ daa otsi kɛkpɛɔ amɛyiŋ yɛ saji ni he hiaa ahe. Yɛ kpeei nɛɛ ashishi lɛ, amɛgbaa sane, ni enɛ hãa ekomefeemɔ hiɔ amɛteŋ. (Abɛi 20:18) Daa afi lɛ, esoro Gbɛtsɔɔmɔ Kuu lɛ mli bii lɛ ateŋ mɔ ni sɔmɔɔ akɛ sɛinɔtalɔ yɛ amɛkpeei lɛ ashishi, ejaakɛ amɛteŋ mɔ ko mɔ ko nɔ ekwɔɔɔ fe enyɛmi. (1 Pet. 5:1) Nakai nɔŋŋ Gbɛtsɔɔmɔ Kuu lɛ ajinafoi akui ekpaa lɛ hu feɔ. Gbɛtsɔɔmɔ Kuu lɛ mli bii lɛ ateŋ mɔ ko mɔ ko enaaa ehe akɛ lɛ ji Nyɔŋmɔ webii lɛ ahiɛnyiɛlɔ. Moŋ lɛ, amɛ fɛɛ amɛbuɔ amɛhe akɛ amɛfata Kristo webii lɛ ahe, ni enɛ hewɔ lɛ, amɛbaa amɛhe shi amɛhãa nyɔŋ anɔkwafo lɛ, ni amɛboɔ egbɛtsɔɔmɔi atoi.\nKɛjɛ be ni Yesu ŋɔ nyɔŋ anɔkwafo lɛ eto Nyɔŋmɔ webii lɛ anɔ yɛ afi 1919 lɛ, nyɔŋ lɛ etee nɔ ehã amɛ mumɔŋ niyenii (Kwɛmɔ kuku 10, 11)\n“NAMƆ TUUNTU JI NYƆŊ ANƆKWAFO KƐ HIƐSHIKALƆ LƐ?”\n12. Amrɔ nɛɛ, mɛɛ sanebimɔi wɔbaahã hetoo?\n12 Gbɛtsɔɔmɔ Kuu lɛ mli bii lɛ yeee emuu, ni asaŋ Yehowa tsɔɔɔ mumɔ krɔŋkrɔŋ lɛ nɔ ekɛ amɛ ewieee tɛ̃ɛ. No hewɔ lɛ, amɛbaanyɛ amɛtɔ̃ yɛ bɔ ni amɛgbalaa Ŋmalɛi lɛ amli amɛhãa loo bɔ ni amɛtoɔ nibii ahe gbɛjianɔ amɛhãa lɛ mli. Kɛ́ okwɛ Watch Tower Publications Index lɛ mli lɛ, obaana saneyitso ko ni kɛɛ “Beliefs Clarified.” * Ato tsakemɔi srɔtoi ni afee yɛ bɔ ni wɔnuɔ Ŋmalɛi lɛ ashishi wɔhãa lɛ mli kɛjɛ afi 1870 lɛ anaa yɛ jɛmɛ. Kadimɔ akɛ, Yesu ekɛɛɛ akɛ nyɔŋ anɔkwafo lɛ baahã ewebii lɛ mumɔŋ niyenii ni eye emuu. No hewɔ lɛ, te wɔbaahã Yesu sanebimɔ nɛɛ hetoo wɔhã tɛŋŋ: “Namɔ tuuntu ji nyɔŋ anɔkwafo kɛ hiɛshikalɔ lɛ”? (Mat. 24:45) Ani nɔ ko yɛ ni yeɔ odase akɛ Gbɛtsɔɔmɔ Kuu lɛ ji nyɔŋ anɔkwafo lɛ? Nyɛhãa wɔgbalaa wɔjwɛŋmɔ kɛyaa nibii etɛ ni ye ebua klɛŋklɛŋ afii 100 lɛ mli gbɛtsɔɔmɔ kuu lɛ anɔ ekoŋŋ.\n13. Mɛɛ gbɛ nɔ mumɔ krɔŋkrɔŋ lɛ eye ebua Gbɛtsɔɔmɔ Kuu lɛ?\n13 Mumɔ krɔŋkrɔŋ lɛ yeɔ ebuaa amɛ. Mumɔ krɔŋkrɔŋ lɛ eye ebua Gbɛtsɔɔmɔ Kuu lɛ ni amɛnu ŋmalɛi komɛi ni be ko ni eho lɛ wɔnuuu shishi lɛ ashishi. Tsakemɔi ni afee yɛ bɔ ni wɔnuɔ Ŋmalɛi lɛ ashishi wɔhãa ni atsĩ tã yɛ kuku ni tsɔ hiɛ lɛ mli lɛ yeɔ enɛ he odase. Eji jeee mumɔ krɔŋkrɔŋ lɛ kulɛ, mɛɛ adesa baanyɛ anu “Nyɔŋmɔ nibii ni mli kwɔlɔ” nɛɛ ashishi ni egbala mli ehã mɛi krokomɛi? (Kanemɔ 1 Korintobii 2:10.) Gbɛtsɔɔmɔ Kuu lɛ kɛ nɔ ni bɔfo Paulo wie lɛ kpãa gbee, akɛ: “Jeee wiemɔi ni gbɔmɛi ahiɛshikamɔ tsɔɔ wɔ wɔkɛwieɔ, shi moŋ nɔ ni mumɔ lɛ tsɔɔ wɔ.” (1 Kor. 2:13) Be ni mɛi kwa anɔkwa jamɔ lɛ, afii ohai abɔ baho ni mɛi nuuu Ŋmalɛi lɛ ashishi jogbaŋŋ. No hewɔ lɛ, te fee tɛŋŋ ni kɛjɛ afi 1919 lɛ, wɔnu ŋmalɛi babaoo ashishi jogbaŋŋ lɛ? Ekã shi faŋŋ akɛ, Yehowa mumɔ krɔŋkrɔŋ lɛ ni ye ebua Gbɛtsɔɔmɔ Kuu lɛ!\n14. Yɛ nɔ ni aŋma yɛ Kpojiemɔ 14:6, 7 lɛ naa lɛ, mɛɛ gbɛ nɔ ŋwɛibɔfoi yeɔ amɛbuaa Nyɔŋmɔ webii ŋmɛnɛ?\n14 Ŋwɛibɔfoi yeɔ amɛbuaa amɛ. Gbɛtsɔɔmɔ Kuu lɛ ni kwɛɔ shiɛmɔ nitsumɔ ni shiɛlɔi fe akpekpei kpaanyɔ tsuɔ yɛ jeŋ fɛɛ lɛ nɔ. Nitsumɔ nɛɛ miishwere waa. Mɛni hewɔ? Ejaakɛ ŋwɛibɔfoi miiye amɛmiibua wɔ. (Kanemɔ Kpojiemɔ 14:6, 7.) Akɛ nɔkwɛmɔnɔ lɛ, bei pii lɛ, shiɛlɔi yaa mɛi aŋɔɔ, ni mɛi lɛ kɛɔ amɛ akɛ amɛsɔle amɛbi Nyɔŋmɔ dɛŋ yelikɛbuamɔ amɛgbe naa nɔŋŋ ni amɛba lɛ. * Bɔ ni shiɛmɔ kɛ nitsɔɔmɔ nitsumɔ lɛ shwereɔ yɛ maji ni shiteekɛwolɔi fa yɛ jɛmɛ waa lɛ po anɔ lɛ hu yeɔ odase akɛ ŋwɛibɔfoi lɛ yɛ wɔsɛɛ.\n15. Mɛɛ srɔto yɔɔ Gbɛtsɔɔmɔ Kuu lɛ kɛ Kristendom hiɛnyiɛlɔi lɛ ateŋ? Okɛ enɛ he nɔkwɛmɔnɔ ahã.\n15 Nyɔŋmɔ Wiemɔ lɛ kudɔɔ amɛ. (Kanemɔ Yohane 17:17.) Susumɔ nɔ ko ni ba yɛ afi 1973 lɛ he okwɛ. June 1, 1973 Blɔfo Buu-Mɔɔ lɛ (November 1, 1973 Ga Buu-Mɔɔ lɛ) bi kɛji “abaanyɛ abaptisi mɛi ni kpako tawa shɛremɔ.” Buu-Mɔɔ lɛ hã hetoo akɛ: “Ŋmalɛi lɛ hãa wɔnaa faŋŋ akɛ, anyɛŋ abaptisi amɛ.” No sɛɛ lɛ, Buu-Mɔɔ lɛ tsĩ ŋmalɛi srɔtoi atã, ni ewie akɛ, yɛ nɔ ni ŋmalɛi nɛɛ wieɔ lɛ anaa lɛ, kɛ́ mɔ ko shɛreɔ tawa, ni akɛ lɛ wie shi etsakeee lɛ, esa akɛ ashwie lɛ kɛje asafo lɛ mli. (1 Kor. 5:7; 2 Kor. 7:1) Buu-Mɔɔ lɛ saa ewie akɛ: “Jeee gbɔmɔ ko ni kɛ gbɛtsɔɔmɔi nɛɛ hãa. Yehowa diɛŋtsɛ ji mɔ ni kɛ gbɛtsɔɔmɔi nɛɛ hãa wɔ yɛ e-Wiemɔ ni aŋma lɛ mli.” Yɛ Yehowa webii asɛɛ lɛ, ani jamɔ ko yɛ ni kɛ nɔ ni Nyɔŋmɔ Wiemɔ lɛ kɛɔ lɛ tsuɔ nii be fɛɛ be, kɛji emli bii lɛ ekomɛi náaa lɛ mlɛo akɛ amɛkɛbaatsu nii po? Wolo ko ni aŋma nyɛsɛɛ nɛɛ yɛ jamɔi ni yɔɔ United States lɛ ahe lɛ wie akɛ: “Nɔ ni sɔlemɔi lɛ ahiɛnyiɛlɔi lɛ feɔ ji akɛ, amɛtsakeɔ amɛtsɔɔmɔi lɛ ni amɛfeɔ nɔ ni amɛsɔlemɔŋbii lɛ kɛ maŋbii krokomɛi lɛ sumɔɔ amɛhãa amɛ.” Eji Gbɛtsɔɔmɔ Kuu lɛ shiɔ Nyɔŋmɔ Wiemɔ lɛ sɛɛ, ni amɛfeɔ nɔ ni maŋbii lɛ sumɔɔ amɛhãa amɛ kulɛ, ani wɔbaanyɛ wɔwie akɛ Nyɔŋmɔ ni tsɔɔ ewebii lɛ gbɛ?\n‘NYƐKAIA MƐI NI NYIƐƆ HIƐ YƐ NYƐTEŊ LƐ’\n16. Mɛni ji nɔ kome ni wɔbaanyɛ wɔfee kɛtsɔɔ akɛ wɔkaiɔ Gbɛtsɔɔmɔ Kuu lɛ?\n16 Kanemɔ Hebribii 13:7. Nɔ kome ni wɔbaanyɛ wɔfee kɛtsɔɔ akɛ ‘wɔkaiɔ mɛi ni nyiɛ hiɛ lɛ’ ji, ni wɔbaasɔle wɔhã Gbɛtsɔɔmɔ Kuu lɛ. (Efe. 6:18) Nibii ni Gbɛtsɔɔmɔ Kuu lɛ tsuɔ lɛ fa waa. Amɛtoɔ mumɔŋ niyenii he gbɛjianɔ, amɛkwɛɔ shiɛmɔ nitsumɔ ni atsuɔ yɛ jeŋ fɛɛ lɛ nɔ, ni amɛkwɛɔ koni akɛ oniai srɔtoi ni wɔtsuɔ lɛ atsu nii jogbaŋŋ. Kɛ́ wɔhe be kɛjwɛŋ nɔ ni amɛtsuɔ lɛ he lɛ, no baatsirɛ wɔ ni wɔsɔle wɔhã amɛ waa be fɛɛ be!\n17, 18. (a) Mɛni wɔbaanyɛ wɔfee kɛtsɔɔ akɛ wɔbuɔ Yesu, wɔ-Hiɛnyiɛlɔ lɛ? (b) Mɛni wɔbaanyɛ wɔfee kɛye wɔbua nyɔŋ anɔkwafo lɛ kɛ Yesu yɛ shiɛmɔ nitsumɔ lɛ mli?\n17 Shi jeee sɔlemɔ ni wɔbaasɔle wɔhã Gbɛtsɔɔmɔ Kuu lɛ pɛ kɛkɛ baatsɔɔ akɛ wɔkaiɔ amɛ. Esa akɛ wɔkɛ gbɛtsɔɔmɔi ni amɛkɛhãa wɔ lɛ hu atsu nii. Gbɛtsɔɔmɔi ni akɛhãa wɔ yɛ wɔwoji kɛ vidio lɛ amli, kɛ nɔ ni akɛhãa wɔ yɛ asafoŋ kpeei, kpeei bibii, kɛ kpeei wuji ashishi lɛ fɛɛ jɛ Gbɛtsɔɔmɔ Kuu lɛ dɛŋ. Kɛfata he lɛ, Gbɛtsɔɔmɔ Kuu lɛ ni halaa kpokpaa nɔkwɛlɔi, ni kpokpaa nɔkwɛlɔi nɛɛ ji mɛi ni halaa asafoŋ onukpai. Kɛ́ kpokpaa nɔkwɛlɔi kɛ asafoŋ onukpai kɛ gbɛtsɔɔmɔi fɛɛ ni Gbɛtsɔɔmɔ Kuu lɛ kɛhãa amɛ lɛ tsu nii lɛ, no baatsɔɔ akɛ amɛkaiɔ amɛ. Kɛ́ wɔ fɛɛ wɔba wɔhe shi wɔhã mɛi ni wɔ-Hiɛnyiɛlɔ Yesu ehala koni amɛnyiɛ wɔhiɛ lɛ ni wɔbo amɛ toi lɛ, no tsɔɔ akɛ wɔbuɔ lɛ.—Heb. 13:17.\n18 Nɔ kroko ni wɔbaanyɛ wɔfee kɛtsɔɔ akɛ wɔkaiɔ Gbɛtsɔɔmɔ Kuu lɛ ji, ni wɔkɛ wɔhewalɛ fɛɛ baashiɛ. Paulo wo Kristofoi hewalɛ ni amɛkase mɛi ni nyiɛɔ hiɛ yɛ amɛteŋ lɛ ahemɔkɛyeli. Ekãa ni nyɔŋ anɔkwafo lɛ kɛshiɛɔ Maŋtsɛyeli lɛ he sane kpakpa lɛ kɛ nibii fɛɛ ni amɛfeɔ koni nitsumɔ nɛɛ ashwere lɛ hãa wɔnaa akɛ, amɛhemɔkɛyeli mli wa waa. Ani ofata gwantɛŋi krokomɛi ni miiye amɛmiibua mɛi ni afɔ amɛ mu lɛ yɛ nitsumɔ nɛɛ mli lɛ ahe? No lɛ, kwɛ bɔ ni omii baashɛ ohe be ni wɔ-Hiɛnyiɛlɔ Yesu baakɛɛ wɔ akɛ: “Gbii abɔ ni nyɛfee nyɛhã minyɛmimɛi nɛɛ ateŋ mɛi bibii fe fɛɛ lɛ ateŋ mɔ kome lɛ, mi nɔŋŋ nyɛfee nyɛhã lɛ.”—Mat. 25:34-40.\n19. Mɛni hewɔ otswa ofai shi akɛ obaanyiɛ Yesu, wɔ-Hiɛnyiɛlɔ lɛ sɛɛ?\n19 Be ni Yesu ku esɛɛ kɛtee ŋwɛi lɛ, eshiii esɛɛnyiɛlɔi lɛ efolo. (Mat. 28:20) Yesu le akɛ, be ni eyɔɔ shikpɔŋ lɛ nɔ lɛ, mumɔ krɔŋkrɔŋ lɛ, ŋwɛibɔfoi lɛ, kɛ Nyɔŋmɔ Wiemɔ lɛ ni ye ebua lɛ ni enyiɛ Nyɔŋmɔ webii lɛ ahiɛ. No hewɔ lɛ, ŋmɛnɛ lɛ, ekɛ nibii nɛɛ nɔŋŋ miiye eebua nyɔŋ anɔkwafo lɛ. Nyɔŋ anɔkwafo lɛ ‘yaa nɔ enyiɛɔ Gwantɛŋbi lɛ sɛɛ kɛyaa he fɛɛ he ni eyaa,’ tamɔ bɔ ni mɛi fɛɛ ni afɔ amɛ mu lɛ feɔ lɛ. (Kpoj. 14:4) Kɛ́ wɔbo nyɔŋ lɛ toi lɛ, belɛ wɔ hu wɔmiinyiɛ Yesu, wɔ-Hiɛnyiɛlɔ lɛ sɛɛ. Etsɛŋ, Yesu baahã mɛi fɛɛ ni nyiɛɔ esɛɛ lɛ nɔ ko ni adesa hiɛnyiɛlɔ ko kwraa nyɛŋ ahã amɛ. No ji, naanɔ wala!—Kpoj. 7:14-17.\n^ kk. 3 Eeenyɛ efee akɛ, Yehowa to gbɛjianɔ ni aná bɔfoi 12, koni sɛɛ mli lɛ, amɛsɔmɔ akɛ Yerusalem Hee lɛ “faneshi tɛi” 12 lɛ. (Kpoj. 21:14) Enɛ hewɔ ahalaaa mɛi koni amɛye bɔfoi lɛ ateŋ mɛi ni ye anɔkwa kɛtee gbele mli lɛ anajiaŋ lɛ.\n^ kk. 8 Yɛ afi 1955 lɛ, atsake nitsumɔhe nɛɛ gbɛ́i ni afee lɛ Watch Tower Bible and Tract Society of Pennsylvania.\n^ kk. 12 Kwɛmɔ Niiamlitaomɔ Wolo Kɛhã Yehowa Odasefoi lɛ mli saneyitso ni ji “Wɔhemɔkɛyelii Amlitsɔɔmɔ” lɛ hu.\n^ kk. 14 Kwɛmɔ ‘Ye Nyɔŋmɔ Maŋtsɛyeli lɛ He Odase Kɛmɔ Shi’ wolo lɛ, bf. 58-59.\nYehowa Yiŋtoo Lɛ Baaba Mli!\nKpɔmɔnɔ Lɛ—“Nikeenii Ni Hi Kɛwula Shi” Ni Jɛ Tsɛ Lɛ Ŋɔɔ\nWALA SHIHILƐ HE SANE Nyɔŋmɔ Jie Mlihilɛ Kpo Etsɔɔ Wɔ Yɛ Gbɛi Srɔtoi Anɔ\nYehowa Nyiɛ Ewebii Lɛ Ahiɛ\nAJIE KƐJƐ WƆNITOOHE LƐ “Gbɛ Lɛ Nɔ Ehiii Jio, Ejekɛ Jio, No Jeee Naagba”\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ February 2017\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ February 2017\nBUU-MƆƆ—NIKASEMƆ NƆ February 2017


Wo Subaŋ Hee Lɛ Ni Okajie | Nikasemɔ\nBuu-Mɔɔ—Nikasemɔ Nɔ | August 2017\nKANEMƆ YƐ Afrikaans Albania Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Mumuii Awiemɔ Croatia Cuban Sign Language Czech Czech Mumuii Awiemɔ Dangme Denmark Digor Douala Dutch Ecuador Mumuii Awiemɔ Edo Efik Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mongolia Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norway Nzema Okpe Oromo Ossetia Otetela Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Poland Poland Mumuii Awiemɔ Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Samoa Sango Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Venda Venezuela Mumuii Awiemɔ Vietnam Waray-Waray Wolaita Xhosa Yoruba Zande Zapotec (Isthmus) Zimbabwe Mumuii Awiemɔ Zulu\nBɔ Ni Wɔbaafee Wɔwo Subaŋ Hee Lɛ Ni Wɔkajie\n“[Nyɛwoa] subaŋ hee lɛ.”—KOL. 3:10.\nLALAI: 126, 28\nTE OBAAHÃ HETOO OHÃ TƐŊŊ?\nMɛɛ su hãa ekomefeemɔ hiɔ wɔteŋ?\nTe wɔbaafee tɛŋŋ wɔjie musuŋtsɔlɛ kɛ mlihilɛ kpo?\nTe wɔbaafee tɛŋŋ wɔjie heshibaa kɛ mlijɔlɛ kpo?\n1, 2. (a) Te wɔfeɔ tɛŋŋ wɔleɔ akɛ wɔbaanyɛ wɔwo subaŋ hee lɛ? (b) Mɛɛ sui komɛi ni fata subaŋ hee lɛ he atsĩ tã yɛ Kolosebii 3:10-14 lɛ?\nAKƐ wiemɔ “subaŋ hee lɛ” tsu nii shii enyɔ yɛ Kristofoi A-Hela Ŋmalɛi—Jeŋ Hee Shishitsɔɔmɔ lɛ mli. (Efe. 4:24; Kol. 3:10) Mɛni ji subaŋ hee lɛ? No ji subaŋ ni “abɔ yɛ Nyɔŋmɔ suɔmɔ naa” lɛ. Ani wɔbaanyɛ wɔwo subaŋ hee nɛɛ? Hɛɛ. Yehowa bɔ adesai yɛ esubaŋ nɔ, no hewɔ lɛ, wɔbaanyɛ wɔjie esui ni nɔ bɛ lɛ akpo.—1 Mose 1:26, 27; Efe. 5:1.\n2 Emuu ni wɔyeee lɛ hewɔ lɛ, wɔ fɛɛ wɔnáa akɔnɔi fɔji bei komɛi. He ni atsɔse wɔ yɛ lɛ hu baanyɛ aná wɔnɔ hewalɛ gbonyo. Shi yɛ Yehowa mɔbɔnalɛ kɛ eyelikɛbuamɔ naa lɛ, wɔbaanyɛ wɔtsake wɔjeŋba ni wɔfee nibii ni sa ehiɛ. Bɔfo Paulo tsĩ sui komɛi ni fata subaŋ hee lɛ he lɛ atã. Yɛ nikasemɔ nɛɛ mli lɛ, wɔbaasusu sui nɛɛ ekomɛi ahe, koni no ahã shwelɛ ni wɔyɔɔ akɛ wɔfee nɔ ni sa Yehowa hiɛ lɛ mli awa. (Kanemɔ Kolosebii 3:10-14.) Agbɛnɛ hu, wɔbaakwɛ bɔ ni wɔbaafee wɔjie sui nɛɛ akpo yɛ shiɛmɔ nitsumɔ lɛ mli.\n“NYƐ FƐƐ LƐ MƆ KOME JI NYƐ”\n3. Mɛni ji nɔ kome ni baatsɔɔ akɛ wɔmiiwo subaŋ hee lɛ?\n3 Paulo tsɔɔ nɔ kome ni baatsɔɔ akɛ wɔmiiwo subaŋ hee lɛ. No ji, esaaa akɛ wɔkwɛɔ hiɛiaŋ yɛ Kristofoi asafo lɛ mli. Paulo wie akɛ: “Helanyo loo Yudafonyo bɛ dɔŋŋ, ketiafoo loo foo bɛ dɔŋŋ, maŋsɛɛnyo, Skitenyo, nyɔŋ, loo odehe ko hu bɛ dɔŋŋ.” * Esaaa akɛ mɔ ko mɔ ko nuɔ he akɛ, ehewolonɔ su, maŋ nɔ ni ejɛ, loo mɔ ni eji lɛ hewɔ lɛ, enɔ kwɔ fe mɛi krokomɛi ni yɔɔ asafo lɛ mli lɛ. Mɛni hewɔ? Ejaakɛ Kristo sɛɛnyiɛlɔi ji wɔ, ni no hewɔ lɛ, wɔ fɛɛ lɛ, “mɔ kome” ji wɔ.—Kol. 3:11; Gal. 3:28.\n4. (a) Te esa akɛ Yehowa tsuji kɛ mɛi krokomɛi aye ahã tɛŋŋ? (b) Mɛɛ shihilɛ baanyɛ ahã ewa akɛ ekomefeemɔ baahi wɔteŋ?\n4 Kɛ́ wɔwo subaŋ hee lɛ, wɔbaabu mɛi krokomɛi, Odasefoi kɛ mɛi ni jeee Odasefoi fɛɛ, ni wɔkɛ woo baahã amɛ, ekɔɔɔ he eko amɛhewolonɔ su, loo he ni amɛjɛ. (Rom. 2:11) Yɛ je lɛŋ hei komɛi lɛ, enɛ feemɔ bɛ mlɛo. Akɛ nɔkwɛmɔnɔ lɛ, be ko ni eho lɛ, akpɛlɛɛɛ ni mɛi diji kɛ blɔfomɛi hiɔ he kome yɛ South Africa. Kɛbashi ŋmɛnɛ lɛ, Odasefoi ni ji blɔfomɛi lɛ ateŋ mɛi pii eka hei ni afo ahã blɔfomɛi lɛ, ni nakai nɔŋŋ eji yɛ Odasefoi ni ji mɛi diji lɛ hu agbɛfaŋ. No hewɔ lɛ, yɛ October 2013 lɛ, Gbɛtsɔɔmɔ Kuu lɛ to gbɛjianɔ krɛdɛɛ ko ni baahã nyɛmimɛi lɛ ‘alɛɛ amɛmli,’ loo amɛkɛ nyɛmimɛi ni jɛ hei krokomɛi lɛ abɔ. (2 Kor. 6:13, sh. niŋ.) Mɛɛ gbɛjianɔ amɛto?\n5, 6. (a) Mɛɛ gbɛjianɔ ato yɛ maŋ ko nɔ koni eye ebua Nyɔŋmɔ webii lɛ ni amɛfee ekome? (Kwɛmɔ mfoniri ni yɔɔ nikasemɔ lɛ shishijee lɛ.) (b) Mɛni ejɛ mli kɛba?\n5 Ato gbɛjianɔ koni Hɔɔ kɛ Hɔgbaa komɛi yɛ nyɔɔŋ lɛ mli lɛ, asafoi enyɔ ni esoro amɛmli bii lɛ ahewolonɔ su loo amɛwiemɔ lɛ afee ekome kɛya shiɛmɔ kɛ asafoŋ kpee, ni agbɛnɛ hu, amɛfɔ̃ amɛnyɛmimɛi lɛ nine kɛba amɛshĩai amli ni amɛfee amɛ gbɔ. Asafoi ohai abɔ kɛ gbɛjianɔtoo nɛɛ etsu nii, ni amaniɛbɔɔ ni nitsumɔhe nine lɛ nine eshɛ nɔ lɛ tsɔɔ akɛ ewo yibii kpakpai. Mɛi ni jeee Odasefoi po ejie yi. Akɛ nɔkwɛmɔnɔ lɛ, jamɔŋ hiɛnyiɛlɔ ko wie akɛ, “Jeee Odasefonyo ji mi, shi miina akɛ nyɛto nyɛshiɛmɔ nitsumɔ lɛ he gbɛjianɔ jogbaŋŋ, ni eyɛ mli akɛ nyɛyɛ hewolonɔ sui srɔtoi moŋ, shi ekomefeemɔ yɛ nyɛteŋ.” Te nyɛmimɛi lɛ hu nu he amɛhã tɛŋŋ yɛ gbɛjianɔtoo nɛɛ he?\n6 Be ko ni eho lɛ, nyɛmi yoo ko ni wieɔ Xhosa ni atsɛɔ lɛ Noma lɛ nu he akɛ eshihilɛ baa shi tsɔ bɔ ni ebaafɔ̃ nyɛmimɛi ni ji blɔfomɛi ni yɔɔ Blɔfo asafo ko mli lɛ nine kɛba eshĩa. Shi be ni ekɛ Odasefoi ni ji blɔfomɛi lɛ tee shiɛmɔ, ni sɛɛ mli lɛ, eyasara amɛ yɛ amɛshĩai lɛ, ewie akɛ, “Asomoaŋ, amɛtamɔ wɔ nɔŋŋ!” No hewɔ lɛ, be ni eshɛ esafo lɛ nɔ ni amɛbaafee Blɔfo asafo lɛ mli bii lɛ gbɔ lɛ, ehoo nii ni efɔ̃ amɛteŋ mɛi komɛi nine. Mɛi ni efɔ̃ amɛ nine lɛ ateŋ mɔ kome ji asafoŋ onukpa blɔfonyo. Be ni Noma na akɛ egbaaa asafoŋ onukpa lɛ naa akɛ ebaata rɔba adeka bibioo ko ni ma jɛmɛ lɛ nɔ lɛ, eta etsuiŋ waa. Akɛ gbɛjianɔtoo nɛɛ miitsu nii lolo, ni nyɛmimɛi lɛ ená nanemɛi hei. Amɛtswa amɛfai shi akɛ amɛbaaya nɔ amɛkɛ mɛi ni esoro amɛhewolonɔ su lɛ abɔ naanyo.\nNYƐWOA MUSUŊTSƆLƐ KPELE KƐ MLIHILƐ\n7. Mɛni hewɔ esa akɛ wɔya nɔ wɔjie musuŋtsɔlɛ kpo?\n7 Shii abɔ ni Satan jeŋ fɔŋ nɛɛ bako naagbee lɛ, wɔkɛ naagbai srɔtoi baakpe. Wɔnitsumɔ baanyɛ aje wɔdɛŋ, helai baanyɛ amɔmɔ wɔ waa, abaanyɛ awa wɔ yi, adebɔɔ naa osharai baanyɛ anina wɔ, awuiyelɔi baanyɛ ahã wɔnibii aŋmɛɛ wɔ, ni wɔkɛ shihilɛi krokomɛi ni jaraa baanyɛ akpe. Enɛ hewɔ lɛ, esa akɛ wɔmusuŋ atsɔ wɔ yɛ wɔnyɛmimɛi lɛ ahewɔ, ejaakɛ su nɛɛ ji nɔ ni baahã wɔye wɔbua amɛ kɛ́ amɛkɛ naagbai kpe. Kɛ́ wɔmusuŋ tsɔ wɔ waa lɛ, no baatsirɛ wɔ ni wɔjie mlihilɛ kpo. (Efe. 4:32) Sui nɛɛ fata subaŋ hee lɛ he, ni ebaaye ebua wɔ ni wɔnyɛ wɔkase Nyɔŋmɔ ni wɔshɛje mɛi krokomɛi amii.—2 Kor. 1:3, 4.\n8. Kɛ́ wɔmusuŋ tsɔ wɔ yɛ mɛi ni yɔɔ wɔsafo lɛ mli lɛ ahewɔ ni wɔjie mlihilɛ kpo wɔtsɔɔ amɛ lɛ, mɛɛ yibii kpakpai ebaanyɛ ewo? Okɛ enɛ he nɔkwɛmɔnɔ ahã.\n8 Mɛɛ gbɛ nɔ wɔbaanyɛ wɔtsɔ wɔjie mlihilɛ babaoo kpo wɔtsɔɔ mɛi ni jɛ maji krokomɛi anɔ loo mɛi ni efi amɛ ni yɔɔ wɔsafo lɛ mli lɛ? Esa akɛ wɔkɛ amɛ abɔ naanyo, ni wɔye wɔbua amɛ ni amɛna akɛ amɛfata asafo lɛ he ni amɛhe miihia. (1 Kor. 12:22, 25) Susumɔ Dannykarl ni fã kɛjɛ Philippines eyahi Japan lɛ niiashikpamɔ lɛ he okwɛ. Mɛi ni yɔɔ enitsumɔhe lɛ kɛ lɛ yeee jogbaŋŋ ejaakɛ ejeee amɛmaŋnyo. Kɛkɛ ni gbi ko lɛ etee asafoŋ kpee. Dannykarl wie akɛ: “Mɛi fɛɛ ni mikɛkpe yɛ jɛmɛ lɛ ji Japanbii, akɛ ja mɛi komekomei kɛkɛ. Kɛ̃lɛ, amɛhere mi hiɛmɛɛ tamɔ nɔ ni amɛle mi etsɛ.” Nyɛmimɛi lɛ tee nɔ amɛjie mlihilɛ kpo amɛtsɔɔ Dannykarl ni no wa lɛ ni ekɛ Yehowa teŋ naanyobɔɔ lɛ mli bawa. Etee ehiɛ ni abaptisi lɛ, ni ŋmɛnɛ lɛ, eesɔmɔ akɛ asafoŋ onukpa. Asafoŋ onukpai krokomɛi ni yɔɔ amɛsafo lɛ mli lɛ ahiɛ sɔɔ ekɛ eŋa Jennifer waa. Ni nɔ ni asafoŋ onukpai lɛ wieɔ yɛ amɛhe ji akɛ, “Amɛmiisɔmɔ akɛ gbɛgbalɔi, ni amɛkɛ heloonaa nibii pii haooo amɛhe. Amɛji nɔkwɛmɔnɔ kpakpa kɛhã mɛi fɛɛ ni miishwe akɛ amɛtao Maŋtsɛyeli lɛ klɛŋklɛŋ.”—Luka 12:31.\n9, 10. Gbaa nɔkwɛmɔnii komɛi ni hãa wɔnaa nibii kpakpai ni baanyɛ aba kɛji wɔmusuŋ tsɔ wɔ yɛ mɛi ni wɔkɛkpeɔ yɛ shiɛmɔ nɔ lɛ ahewɔ.\n9 Gbɛ kroko ni wɔbaanyɛ wɔtsɔ nɔ wɔfee “mɛi fɛɛ ekpakpa” ji, ni wɔbaashiɛ Maŋtsɛyeli lɛ he sane lɛ wɔhã amɛ. (Gal. 6:10) Nyɛmimɛi pii miibɔ mɔdɛŋ ni amɛkase wiemɔi hei, ejaakɛ amɛmusuŋ tsɔɔ amɛ yɛ gbɔi ni efã kɛbahi amɛmaji lɛ amli lɛ ahewɔ. (1 Kor. 9:23) Enɛ kɛ jɔɔmɔi babaoo eba. Akɛ nɔkwɛmɔnɔ lɛ, nyɛmi yoo gbɛgbalɔ ko ni yɔɔ Australia ni atsɛɔ lɛ Tiffany lɛ kase Swahili koni enyɛ eyaye ebua Swahili asafo ko ni yɔɔ Brisbane lɛ. Eyɛ mli akɛ Tiffany náaa wiemɔ lɛ kasemɔ mlɛo kwraa moŋ, shi ená jɔɔmɔi pii. Ewie akɛ: “Kɛ́ ootao omii ashɛ ohe waa yɛ shiɛmɔ nitsumɔ lɛ mli lɛ, obaanyɛ okɛ asafo ko ni wieɔ wiemɔ kroko ayasɔmɔ. Etamɔ nɔ ni ofã gbɛ kɛtee maŋsɛɛ, tsɛbelɛ oyɛ omaŋ lɛ mli nɔŋŋ. Ehãa onaa akɛ, lɛɛlɛŋ, oyɛ nyɛmimɛi yɛ je lɛŋ fɛɛ, ni onáa ekomefeemɔ ni sa kadimɔ ni yɔɔ wɔteŋ lɛ mli niiashikpamɔ.”\nMɛni tsirɛɔ Kristofoi ni amɛyeɔ amɛbuaa gbɔi? (Kwɛmɔ kuku 10)\n10 Susumɔ nyɛmi yoo ko ni yɔɔ Japan ni atsɛɔ lɛ Sakiko lɛ kɛ eweku lɛ hu he okwɛ. Ewie akɛ: “Kɛjɛ aaafee afi 1990 kɛbaa lɛ, wɔkɛ Brazilbii babaoo kpe yɛ shiɛmɔ nitsumɔ lɛ nɔ. Wɔhã amɛkɛ amɛ-Bibliai lɛ, ni yɔɔ Portugalbii awiemɔ lɛ mli lɛ ba ni wɔgbele ŋmalɛi tamɔ Kpojiemɔ 21:3, 4, kɛ Lala 37:10, 11, 29 lɛ wɔhã amɛ koni amɛkane. Amɛkɛ amɛjwɛŋmɔ ma nɔ ni amɛkaneɔ lɛ nɔ jogbaŋŋ, ni amɛteŋ mɛi komɛi po fo.” Shi jeee enɛ pɛ Sakiko kɛ eweku lɛ fee kɛtsɔɔ akɛ amɛmusuŋ tsɔɔ amɛ yɛ gbɔi nɛɛ ahewɔ. Etsa nɔ akɛ: “Be ni wɔna akɛ amɛmiishwe waa ni amɛle anɔkwale lɛ, wɔweku lɛ bɔi Portugalbii awiemɔ lɛ kasemɔ.” Sɛɛ mli lɛ, amɛweku lɛ ye amɛbua ni atse Portugalbii awiemɔ asafo, ni amɛkɛ afii pii eye amɛbua gbɔi babaoo ni amɛbatsɔmɔ Yehowa tsuji. Sakiko wie akɛ: “Etɔ wɔ waa kɛ Portugalbii awiemɔ lɛ kasemɔ, shi jɔɔmɔi ni wɔná lɛ hãaa wɔbu nakai tɔlɛ lɛ nɔ ko kwraa. Wɔdaa Yehowa shi waa.”—Kanemɔ Bɔfoi 10:34, 35.\n11, 12. (a) Mɛni hewɔ ehe miihia waa ni wɔkɛ jwɛŋmɔ kpakpa awo subaŋ hee lɛ? (b) Mɛni baaye abua wɔ ni wɔya nɔ wɔba wɔhe shi?\n11 Yiŋtoo hewɔ ni esa akɛ wɔwo subaŋ hee lɛ ji, koni wɔkɛwo Yehowa hiɛ nyam, shi jeee koni mɛi ajie wɔ yi. Kaimɔ akɛ, be ko lɛ, ŋwɛibɔfo ko wó ehe nɔ ni no hã efee esha. (Okɛto Ezekiel 28:17 lɛ he.) Kɛ́ lɛ ni eye emuu lɛ po enyɛɛɛ eba ehe shi lɛ, belɛ ebaawa waa kɛhã wɔ ni wɔyeee emuu lɛ akɛ wɔbaaba wɔhe shi ni wɔkawó wɔhe nɔ. Shi no hu etsɔɔɔ akɛ wɔnyɛŋ wɔwo heshibaa. No hewɔ lɛ, mɛni baaye abua wɔ ni wɔwo su nɛɛ?\n12 Nɔ kome ni baaye abua wɔ ni wɔya nɔ wɔba wɔhe shi ji, ni wɔbaahe be kɛkane Nyɔŋmɔ Wiemɔ lɛ daa gbi ni wɔjwɛŋ nɔ, titri lɛ, efãi ni kɔɔ Yesu tsɔɔmɔi lɛ kɛ heshibaa he nɔkwɛmɔnɔ fɛfɛo ni efee lɛ he. (5 Mose 17:18-20; Mat. 20:28) Yesu ba ehe shi aahu akɛ, efɔ ebɔfoi lɛ anaji ahe po. (Yoh. 13:12-17) Nɔ kroko ni baaye abua wɔ ji, ni wɔbaasɔle wɔkpa Nyɔŋmɔ fai daa ni eye ebua wɔ ni wɔkanu he akɛ wɔhi fe krokomɛi.—Gal. 6:3, 4; Fil. 2:3.\n13. Kɛ́ wɔba wɔhe shi lɛ, mɛɛ jɔɔmɔi wɔbaaná?\n13 Kanemɔ Abɛi 22:4. Yehowa miikpa gbɛ akɛ etsuji anɔkwafoi fɛɛ baaba amɛhe shi, ni kɛ́ wɔba wɔhe shi lɛ, wɔnáa jɔɔmɔi ni nɔ bɛ. Kɛ́ wɔba wɔhe shi lɛ, no baaye abua wɔ ni wɔhã toiŋjɔlɛ kɛ ekomefeemɔ ahi asafo lɛ mli. Agbɛnɛ hu, kɛ́ wɔba wɔhe shi waa lɛ, wɔbaaná Nyɔŋmɔ duromɔ lɛ he sɛɛ. Bɔfo Petro ŋma akɛ: “Nyɛ fɛɛ lɛ, nyɛwoa heshibaa yɛ nyɛkɛ nyɛhe shãramɔ mli, ejaakɛ Nyɔŋmɔ tsĩɔ henɔwolɔi anaa, shi eduroɔ heshibalɔi.”—1 Pet. 5:5.\nNYƐWOA MLIJƆLƐ KƐ TSUISHITOO\n14. Namɔ mli jɔ ni etoɔ etsui shi fe mɔ fɛɛ mɔ?\n14 Ŋmɛnɛ lɛ, kɛ́ mɔ ko mli jɔ aloo etoɔ etsui shi lɛ, mɛi pii susuɔ akɛ ehe waaa. Shi enɛ jeee anɔkwale! Yehowa Nyɔŋmɔ, ni ji mɔ ni he wa fe fɛɛ yɛ ŋwɛi kɛ shikpɔŋ lɛ dɛŋ wɔkaseɔ mlijɔlɛ kɛ tsuishitoo yɛ, ni mɔ ko mɔ ko bɛ ni jieɔ sui kpakpai nɛɛ akpo jogbaŋŋ fe lɛ. (2 Pet. 3:9) Be ni Abraham kɛ Lot biɔ lɛ saji lɛ, eto etsui shi waa ni ehã amɛ hetoo. (1 Mose 18:22-33; 19:18-21) Agbɛnɛ hu, eto etsui shi ehã Israelbii atuatselɔi lɛ nɔ ni fe afii 1,500 sɔŋŋ!—Ezek. 33:11.\n15. Mɛɛ nɔkwɛmɔnɔ kpakpa Yesu fee yɛ mlijɔlɛ kɛ tsuishitoo gbɛfaŋ?\n15 Yesu hu ‘he jɔ.’ (Mat. 11:29) Eto etsui shi waa ehã esɛɛnyiɛlɔi lɛ yɛ amɛfatɔi lɛ fɛɛ asɛɛ. Be ni eyɔɔ shikpɔŋ lɛ nɔ lɛ, ehenyɛlɔi lɛ folɔ enaa ni amɛwie amɛshi lɛ. Shi ejie mlijɔlɛ kɛ tsuishitoo kpo aahu kɛtee gbele mli tɔ̃ɔ. Be ni enaa nɔ waa yɛ piŋmɔ tso lɛ nɔ lɛ, esɔle ekɛɛ e-Tsɛ lɛ akɛ ekɛ mɛi ni gbeɔ lɛ lɛ ahe eshai ake amɛ, “ejaakɛ amɛleee nɔ ni amɛfeɔ lɛ.” (Luka 23:34) Nɔ ni Yesu fee nɛɛ sa kadimɔ waa diɛŋtsɛ. Yɛ piŋmɔ ni epiŋɔ kɛ tɔ ni etɔɔ lɛ lɛ fɛɛ sɛɛ lɛ, etee nɔ ejie mlijɔlɛ kɛ tsuishitoo kpo.—Kanemɔ 1 Petro 2:21-23.\n16. Mɛni baatsɔɔ akɛ wɔmli jɔ ni wɔtoɔ wɔtsui shi?\n16 Mɛni baatsɔɔ akɛ wɔmli jɔ ni wɔtoɔ wɔtsui shi? Paulo wie nɔ kome ni baatsɔɔ nakai lɛ he yɛ wolo ko ni eŋma eyahã enyɛmimɛi Kristofoi komɛi lɛ mli. Ekɛɛ amɛ akɛ: “Nyɛyaa nɔ nyɛnáa tsui nyɛhãhãa nyɛhe ní nyɛkɛfafaa nyɛhe tswaa. Bɔ ni Yehowa kɛfa nyɛ tswaa lɛ, esa akɛ nyɛ hu nyɛfee nakai nɔŋŋ.” (Kol. 3:13) Ja wɔjie mlijɔlɛ kɛ tsuishitoo kpo dani wɔbaanyɛ wɔye famɔ nɛɛ nɔ ni wɔkɛ tɔmɔi ake. Shi kɛ́ wɔmia wɔhiɛ wɔfee nakai lɛ, ebaahã ekomefeemɔ ahi asafo lɛ mli.\n17. Mɛni hewɔ ehe miihia ni wɔmli ajɔ ni wɔto wɔtsui shi lɛ?\n17 Yehowa miisumɔ ni Kristofonyo fɛɛ Kristofonyo mli ajɔ ni eto etsui shi. Anɔkwa, kɛji wɔjieee sui nɛɛ akpo lɛ, wɔnáŋ naanɔ wala. (Mat. 5:5; Yak. 1:21) Nɔ ni fe fɛɛ lɛ, kɛ́ wɔmli jɔ ni wɔto wɔtsui shi lɛ, ewoɔ Yehowa hiɛ nyam, ni eyeɔ ebuaa mɛi krokomɛi koni amɛ hu amɛjie sui nɛɛ akpo.—Gal. 6:1; 2 Tim. 2:24, 25.\n“NYƐWOA SUƆMƆ TAMƆ ATADE”\n18. Mɛɛ tsakpãa yɔɔ suɔmɔ kɛ hiɛiaŋ ni akwɛɛɛ lɛ teŋ?\n18 Sui ni wɔsusu he lɛ fɛɛ kɛ suɔmɔ yɛ tsakpãa. Akɛ nɔkwɛmɔnɔ lɛ, be ni kaselɔ Yakobo yɔse akɛ enyɛmimɛi Kristofoi lɛ buɔ niiatsɛmɛi shi amɛbuuu ohiafoi lɛ, ekɛ hiɛdɔɔ wie etsɔɔ amɛ. Ehã amɛle akɛ, kɛ́ amɛfee nakai lɛ amɛyeee mla ni Nyɔŋmɔ kɛhã akɛ ‘wɔsumɔ wɔnaanyo gbɔmɔ tamɔ wɔ diɛŋtsɛ wɔhe lɛ’ nɔ. Kɛkɛ ni ekɛfata he akɛ: “Kɛ́ nyɛtee nɔ nyɛkwɛ hiɛiaŋ lɛ, no lɛ nyɛmiifee esha.” (Yak. 2:8, 9) Kɛ́ wɔsumɔɔ mɛi krokomɛi lɛ, wɔkɛ amɛ baaye jogbaŋŋ ekɔɔɔ he eko skul abɔ ni amɛtee, amɛhewolonɔ su, loo mɛi ni amɛji. Esa akɛ wɔjɛ wɔtsuiŋ tɔ̃ɔ wɔsumɔ mɛi fɛɛ, ni esaaa akɛ efeɔ hiɛiaŋhiɛiaŋ nɔ.\n19. Mɛni hewɔ ehe miihia ni wɔwo suɔmɔ tamɔ atade?\n19 “Suɔmɔ toɔ etsui shi ni emli hi,” ni “efeee pupuupu.” (1 Kor. 13:4) Ja wɔto wɔtsui shi, wɔjie mlihilɛ kpo, ni wɔba wɔhe shi dani wɔbaanyɛ wɔya nɔ wɔshiɛ Maŋtsɛyeli lɛ he sane kpakpa lɛ wɔhã mɛi. (Mat. 28:19) Sui nɛɛ nɔŋŋ hãa efeɔ mlɛo kɛhãa wɔ akɛ wɔkɛ wɔnyɛmimɛi Kristofoi lɛ fɛɛ baahi shi jogbaŋŋ. Kɛ́ wɔjie suɔmɔ ni tamɔ nɛkɛ kpo lɛ, mɛni baajɛ mli kɛba? Ekomefeemɔ baahi asafo lɛ mli, ni enɛ baawo Yehowa hiɛ nyam ni ehã mɛi aba anɔkwale lɛ mli. No hewɔ lɛ, ebɛ naakpɛɛ akɛ be ni Biblia lɛ wie subaŋ hee lɛ he egbe naa lɛ, ekɛ anɔkwa sane ni sa kadimɔ waa nɛɛ mu naa, akɛ: “Enɛɛmɛi fɛɛ sɛɛ lɛ, nyɛwoa suɔmɔ tamɔ atade, ejaakɛ eji kpãa ni feɔ mɛi ekome yɛ gbɛ ni eye emuu nɔ.”—Kol. 3:14.\nYAA NƆ OTSAKE\n20. (a) Mɛɛ saji esa akɛ wɔbi wɔhe? Ni mɛni hewɔ? (b) Wɔsɛɛ lɛ, te shihilɛ baafee tɛŋŋ? Ni mɛni hewɔ?\n20 Esa akɛ wɔteŋ mɔ fɛɛ mɔ abi ehe akɛ, ‘Mɛɛ tsakemɔi krokomɛi esa akɛ mafee koni majie subaŋ momo lɛ yɛ mihe ni mikawo dɔŋŋ?’ Ehe miihia ni wɔkɛ hiɛdɔɔ asɔle wɔkpa Nyɔŋmɔ fai ni eye ebua wɔ, ni agbɛnɛ hu, wɔmia wɔhiɛ waa wɔtsake susumɔi kɛ nifeemɔi fɛɛ ni hãŋ wɔnine ashɛ Nyɔŋmɔ Maŋtsɛyeli lɛ nɔ lɛ. (Gal. 5:19-21) Kɛfata he lɛ, ehe miihia ni wɔbi wɔhe akɛ, ‘Ani miiya nɔ miihã nɔ titri ni kudɔɔ mijwɛŋmɔ lɛ miitsɔ ehee?’ (Efe. 4:23, 24) Kɛyashi be ni wɔbaaye emuu lɛ, ehe baahia ni wɔya nɔ wɔfee nibii ni baahã wɔya nɔ wɔwo subaŋ hee lɛ ni wɔkajie. Wɔsɛɛ lɛ, wɔ fɛɛ wɔbaawo subaŋ hee lɛ yɛ gbɛ ni eye emuu nɔ, ni enɛ baahã shihilɛ aŋɔɔ waa diɛŋtsɛ!\n^ kk. 3 Yɛ blema lɛ, anaa Skitebii lɛ akɛ mɛi ni hiŋmɛi gbeleko, ni no hewɔ lɛ, abuuu amɛ.\nAni Oyɛ He Miishɛɛ Akɛ Obaato Otsui Shi Omɛ?\n“Nyɔŋmɔ Toiŋjɔlɛ Lɛ . . . Fe Niiashishinumɔi Fɛɛ”\nWALA SHIHILƐ HE SANE Yehowa Jɔɔ Mɛi Ni Fiɔ Shi Yɛ Kai Amli\nBɔ Ni Wɔbaafee Wɔjie Subaŋ Momo Lɛ Ni Wɔkawo Dɔŋŋ\nSuɔmɔ—Su Kpakpa Ko Ni He Hiaa Waa\nAJIE KƐJƐ WƆNITOOHE LƐ “Mɛɛ Be Wɔbaaya Kpee Ekoŋŋ?”\nSanebimɔi Ni Jɛ Kanelɔi Adɛŋ\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ August 2017\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ August 2017\nBUU-MƆƆ—NIKASEMƆ NƆ August 2017


Yehowa Webii ‘Tsiɔ Amɛhe Kɛjeɔ Nii ni Ejaaa He’ | Nikasemɔ\nKANEMƆ YƐ Afrikaans Albania Amerika Mumuii Awiemɔ Amharic Arabic Argentina Mumuii Awiemɔ Armenia Aymara Azerbaijani Azerbaijani (Cyrillic) Bengali Bicol Bislama Blɔfo Brazil Mumuii Awiemɔ Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Cinyanja Colombia Mumuii Awiemɔ Croatia Czech Dangme Denmark Drehu Dutch Efik Estonia Ewe Fiji Finland French Ga Georgia Germany Greenland Guarani Gujarat Gun Haitian Creole Hebri Hela Hiligaynon Hindi Hungary Iceland Igbo Iloko Indonesia Italia Italia Mumuii Awiemɔ Japan Japan Mumuii Awiemɔ Kannada Kazakh Kikaonde Kikuyu Kiluba Kinyarwanda Kirghiz Kirundi Kisonge Kongo Korea Krio Kwangali Kwanyama Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Mazatec (Huautla) Mexico Mumuii Awiemɔ Moore Ndebele Ndonga Nepali Ngabere Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Poland Portugal Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Russia Mumuii Awiemɔ Sango Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Swahili (Congo) Swati Sweden Tagalog Tahiti Tamil Tatar Telugu Thailand Tigrinya Tshiluba Tshwa Tsonga Turkey Tuvalu Twi Tzotzil Ukrain Umbundu Urdu Uzbek Venda Vietnam Wallis Waray-Waray Wolaita Xhosa Yoruba Zande Zulu\n“Mɔ fɛɛ mɔ ni boɔ tsɛɔ Yehowa gbɛ́i lɛ atsi ehe kɛje nii ni ejaaa he.”—2 TIM. 2:19, NW.\nMɛni baanyɛ atee “kwashiai aŋwanejei ni aŋɔkaseee nɔ ko” lɛ ashi, ni te wɔɔfee tɛŋŋ wɔtsi wɔhe kɛje he lɛ?\nYɛ naanyobɔɔ gbɛfaŋ lɛ, te wɔɔfee tɛŋŋ ‘wɔtsi wɔhe kɛje nii ni ejaaa he’ lɛ?\nKɛ́ ehe bahia ni ‘wɔtsi wɔhe kɛje nii ni ejaaa he’ lɛ, te esa akɛ wɔfee wɔnii wɔhã tɛŋŋ?\n1. Mɛni wɔshwɛɛɛ he kwraa yɛ wɔjamɔ lɛ mli?\nANI ona ni aŋma gbɛ́i Yehowa lɛ yɛ tsũ ko he loo yɛ nɔ ko ni yɔɔ blema nibii atoohe ko he pɛŋ? Ekolɛ enɛ hã omii shɛ ohe, ni onaa kpɛ ohe po. Akɛni wɔji Yehowa Odasefoi hewɔ lɛ, wɔshwɛɛɛ Nyɔŋmɔ gbɛ́i lɛ he kwraa! Yɛ jeŋ fɛɛ lɛ, kuu ko bɛ ni kɛ Nyɔŋmɔ gbɛ́i lɛ tsuɔ nii tamɔ wɔ. Kɛ̃lɛ, wɔle akɛ Nyɔŋmɔ gbɛ́i ni kã wɔnɔ lɛ hewɔ lɛ, esa akɛ wɔkɛ wɔnifeemɔi fɛɛ awo egbɛ́i lɛ hiɛ nyam.\n2. Akɛni Nyɔŋmɔ gbɛ́i lɛ kã wɔnɔ hewɔ lɛ, mɛni esa akɛ wɔfee?\n2 Jeee Nyɔŋmɔ gbɛ́i lɛ ni wɔkɛbaatsu nii lɛ pɛ ji nɔ ni baahã wɔná Yehowa hiɛ duromɔ. Esa akɛ wɔhi shi yɛ ejeŋba he mlai lɛ anaa. Enɛ hewɔ lɛ, Biblia lɛ kɛɔ akɛ, esa akɛ Yehowa webii ‘awii efɔŋ.’ (Lala 34:15) Be ni bɔfo Paulo ŋma akɛ, “Enɛ fɛɛ sɛɛ lɛ, Nyɔŋmɔ faneshi ni wa lɛ ma shi shiŋŋ, ni ehiɛ nɛkɛ naasɔomɔnɔ nɛɛ akɛ, ‘Yehowa le mɛi ni ji enii lɛ,’ kɛ agbɛnɛ hu, ‘Mɔ fɛɛ mɔ ni boɔ tsɛɔ Yehowa gbɛ́i lɛ atsi ehe kɛje nii ni ejaaa he’” lɛ, no mli lɛ, shishitoo mla nɛɛ nɔŋŋ he ewieɔ lɛ. (2 Timoteo 2:19, NW) Akɛ Odasefoi lɛ, ale wɔ akɛ wɔkɛ Nyɔŋmɔ gbɛ́i lɛ tsuɔ nii waa. Shi te wɔɔfee tɛŋŋ wɔtsi wɔhe kɛje nii ni ejaaa he lɛ?\n“NYƐTSIA NYƐHE” KƐJEA EFƆŊ HE\n3, 4. Mɛɛ ŋmalɛ mli wiemɔi Biblia he nilelɔi babaoo nyɛɛɛ anu shishi, ni mɛni hewɔ?\n3 Hã wɔsusu nɔ ni Paulo wieɔ he be ni ewie sane ni aŋma yɛ 2 Timoteo 2:19 lɛ he wɔkwɛ. Yɛ nakai ŋmalɛ lɛ mli lɛ, etsĩ “Nyɔŋmɔ faneshi ni wa” lɛ kɛ nibii srɔtoi enyɔ ni aŋma yɛ he lɛ tã. Klɛŋklɛŋ nɔ lɛ ji, “Yehowa le mɛi ni ji enii lɛ,” ni eyɛ faŋŋ akɛ ejie wiemɔi nɛɛ kɛjɛ 4 Mose 16:5 lɛ. (Kwɛmɔ nikasemɔ ni tsɔ enɛ hiɛ lɛ.) Shi Biblia he nilelɔi babaoo nyɛɛɛ ana he ni ejie nɔ ni ji enyɔ, ni ji, “Mɔ fɛɛ mɔ ni boɔ tsɛɔ Yehowa gbɛ́i lɛ atsi ehe kɛje nii ni ejaaa he” lɛ kɛjɛ, ni amɛnuuu wiemɔi nɛɛ ashishi hu. Mɛni hewɔ?\n4 Paulo wiemɔi lɛ tsɔɔ akɛ, ekolɛ eetsɛ Hebri Ŋmalɛi lɛ amli fã kroko yisɛɛ. Shi etamɔ nɔ ni wiemɔi ni tamɔ nɛkɛ bɛ he ko he ko yɛ Hebri Ŋmalɛi lɛ amli. No hewɔ lɛ, mɛni he bɔfo Paulo wieɔ be ni ekɛɛ akɛ, “Mɔ fɛɛ mɔ ni boɔ tsɛɔ Yehowa gbɛ́i lɛ atsi ehe kɛje nii ni ejaaa he” lɛ? Klɛŋklɛŋ sane ni Paulo tsɛ yisɛɛ lɛ jɛ 4 Mose yitso 16 lɛ mli, ni ekɔɔ Kora atuatsemɔ lɛ he. Ani eeenyɛ efee akɛ nɔ ni ji enyɔ lɛ hu kɔɔ nakai sane lɛ nɔŋŋ he?\n5-7. Mɛɛ nibii tee nɔ yɛ Mose beaŋ ni hãa wɔnuɔ nɔ ni Paulo wie yɛ 2 Timoteo 2:19 lɛ shishi? (Kwɛmɔ mfoniri ni yɔɔ nikasemɔ lɛ shishijee lɛ.)\n5 Biblia lɛ tsɔɔ akɛ, Datan kɛ Abiram, ni ji Eliab bii lɛ, yafata Kora he akɛ atuatselɔi lɛ ahiɛnyiɛlɔi, ni amɛte shi amɛwo Mose kɛ Aaron. (4 Mose 16:1-5) Amɛbuuu Mose, ni amɛbaaa amɛhe shi amɛhãaa hegbɛ ni Nyɔŋmɔ kɛhã lɛ lɛ. Akɛni atuatselɔi lɛ yɛ Yehowa webii lɛ ateŋ lolo hewɔ lɛ, amɛnifeemɔ lɛ baanyɛ aye anɔkwafoi lɛ awui yɛ mumɔŋ. Be ni be shɛ ni Yehowa baahã ana srɔto ni yɔɔ enɔkwa jálɔi kɛ atuatselɔi lɛ ateŋ lɛ, ekɛ gbɛtsɔɔmɔ ko ni mli kã shi faŋŋ hã.\n6 Biblia lɛ kɛɔ akɛ: “Ni Yehowa kɛ Mose wie ni ekɛɛ: Kɛɛmɔ asafo lɛ akɛ: Nyɛwóa nyɛhe nɔ kɛjea Kora, Datan kɛ Abiram shihilɛhei lɛ ahewɔ! Ni Mose te shi ni eyiŋ kɛtee Datan kɛ Abiram ŋɔɔ, ni Israel onukpai lɛ nyiɛ esɛɛ kɛtee. Ni ekɛ asafo lɛ wie akɛ: Nyɛtsia nyɛhe oyá kɛjea nɛkɛ gbɔmɛi fɔ̃ji nɛɛ abuui lɛ ahe, ni nyɛkataa amɛ nɔ ko nɔ ko he, koni akakpata nyɛhiɛ yɛ amɛhe eshai lɛ fɛɛ ahewɔ! Ni amɛwó amɛhe nɔ kɛje Kora, Datan kɛ Abiram shihilɛhei lɛ ahe.” (4 Mose 16:23-27) Kɛkɛ ni Yehowa kpata atuatselɔi lɛ fɛɛ ahiɛ. Shi ebaa anɔkwafoi lɛ ayi. Te fee tɛŋŋ ebaa amɛyi lɛ? ‘Amɛtsi amɛhe kɛje nii ni ejaaa he’ kɛtsɔ tsi ni amɛtsi amɛhe kɛje atuatselɔi lɛ ahe lɛ nɔ.\n7 Yehowa naa tsuiŋ! Ele etsuji lɛ ateŋ mɛi ni yeɔ lɛ anɔkwa lɛ. Fɛɛ sɛɛ lɛ, ehe bahia ni anɔkwafoi lɛ atsi amɛhe kɛje mɛi ni ejaaa lɛ ahe oya nɔŋŋ. No hewɔ lɛ, wɔbaanyɛ wɔkɛɛ akɛ nɔ ni Paulo wie akɛ, “Mɔ fɛɛ mɔ ni boɔ tsɛɔ Yehowa gbɛ́i lɛ atsi ehe kɛje nii ni ejaaa he” lɛ kɔɔ sane ni aŋma yɛ 4 Mose 16:5, 23-27 lɛ he. Eja gbɛ akɛ wɔɔmu sane naa nakai, ejaakɛ no kɛ Paulo wiemɔi akɛ, “Yehowa le mɛi ni ji enii lɛ” kpaa gbee.—2 Tim. 2:19.\n“KWASHIAI AŊWANEJEI NI AŊƆKASEEE NƆ KO LƐ GUU”\n8. Yɛ Nyɔŋmɔ gbɛ́i lɛ ni mɔ ko kɛaatsu nii loo Kristofoi asafo lɛ mli ni mɔ ko aaahi lɛ sɛɛ lɛ, mɛni hu esa akɛ efee?\n8 Paulo kai Timoteo nibii ni tee nɔ yɛ Mose beaŋ lɛ koni no ahã Timoteo akwɛ ehe nɔ jogbaŋŋ ni nɔ ko akafite ekɛ Yehowa teŋ wekukpaa lɛ. Nyɔŋmɔ gbɛ́i lɛ ni mɔ ko kɛaatsu nii yɛ Mose beaŋ lɛ kɛkɛ faaa, esa akɛ mɔ lɛ ‘atsi ehe kɛje nii ni ejaaa he’ hu. Nakai nɔŋŋ jeee Kristofoi asafo lɛ mli ni mɔ ko aaahi lɛ pɛ he hiaa, esa akɛ mɔ lɛ hu atsi ehe kɛje nii ni ejaaa he. Mɛni enɛ bi ni Timoteo afee? Ni mɛni Yehowa tsuji ni yɔɔ ŋmɛnɛ lɛ baanyɛ akase kɛjɛ ŋaa ni Paulo wo Timoteo lɛ mli?\n9. Te “kwashiai aŋwanejei ni aŋɔkaseee nɔ ko lɛ” ná mra be mli Kristofoi asafo lɛ nɔ hewalɛ ehã tɛŋŋ?\n9 Nyɔŋmɔ Wiemɔ lɛ hãa wɔleɔ nibii pɔtɛɛ komɛi ni ejaaa ni esa akɛ Kristofoi atsi amɛhe kɛje he. Akɛ nɔkwɛmɔnɔ lɛ, Paulo wo Timoteo ŋaa ni ‘ekawu naabu ta,’ ni agbɛnɛ hu, ‘etsi ehe kɛje yakayaka sanegbaa he.’ (Nyɛkanea 2 Timoteo 2:14, 16, 23.) No mli lɛ, asafo lɛ mli bii lɛ ekomɛi miitsɔɔ nibii ni baahã mɛi akwa hemɔkɛyeli lɛ. Kɛfata he lɛ, mɛi krokomɛi miitsɔɔ tsɔɔmɔi ni teɔ ŋwanejei ashi. Tsɔɔmɔi nɛɛ ekomɛi eteee shi ewooo Biblia mli tsɔɔmɔi tɛ̃ɛ moŋ, shi amɛkɛ mligbalamɔ miiba asafo lɛ mli. Enɛ hewɔ ni Paulo wo Timoteo hewalɛ ni egu “kwashiai aŋwanejei ni aŋɔkaseee nɔ ko lɛ.”\n10. Te esa akɛ wɔfee wɔnii wɔhã tɛŋŋ kɛ́ wɔna loo wɔnu tsɔɔmɔi ni teɔ shi woɔ Biblia lɛ?\n10 Ŋmɛnɛ lɛ, efɔɔɔ kaa akɛ aaana hemɔkɛyeli kwalɔi yɛ asafo lɛ mli. Kɛ̃lɛ, kɛ́ wɔna loo wɔnu tsɔɔmɔi ni teɔ shi woɔ Biblia lɛ, esa akɛ wɔtsi wɔhe kɛje he amrɔ nɔŋŋ, ekɔɔɔ he eko he ni ejɛ. Nilee bɛ mli akɛ wɔkɛ hemɔkɛyeli kwalɔi aaaje ŋwane hiɛ kɛ hiɛ loo yɛ Intanɛt lɛ nɔ loo gbɛ kroko nɔ. Eyɛ mli akɛ ekolɛ wɔmiitao wɔye wɔbua mɔ lɛ moŋ, shi sanegbaa ni tamɔ nakai lɛ baatsɔɔ akɛ wɔbooo Nyɔŋmɔ toi. Efã wɔ akɛ wɔtsi wɔhe kɛje hemɔkɛyeli kwamɔ he kwraa.\nOkɛ hemɔkɛyeli kwalɔi akaje ŋwane (Kwɛmɔ kuku 10)\n11. Mɛni baanyɛ atee “kwashiai aŋwanejei” ashi? Mɛɛ gbɛ nɔ asafoŋ onukpai lɛ baanyɛ afee nɔkwɛmɔnɔ kpakpa?\n11 Yɛ hemɔkɛyeli kwamɔ sɛɛ lɛ, nibii krokomɛi hu yɛ ni baanyɛ ekɛ mligbalamɔ aba asafo lɛ mli. Akɛ nɔkwɛmɔnɔ lɛ, ekolɛ susumɔi srɔtoi ni mɛi hiɛ yɛ hiɛtserɛjiemɔ ko he lɛ baanyɛ atee “kwashiai aŋwanejei ni aŋɔkaseee nɔ ko” shi yɛ asafo lɛ mli. Shi kɛ́ mɔ ko miiwo mɛi hewalɛ yɛ asafo lɛ mli ni amɛkɛ amɛhe awo hiɛtserɛjiemɔ ko ni teɔ shi woɔ Yehowa jeŋba he mlai lɛ mli hu? Asafoŋ onukpai lɛ efeŋ dioo akɛni kɛ́ amɛwie lɛ ebaanyɛ ekɛ naataamɔ aba lɛ hewɔ. (Lala 11:5; Efe. 5:3-5) Kɛ̃lɛ, esa akɛ asafoŋ onukpai lɛ akwɛ jogbaŋŋ ni amɛkɛ amɛ diɛŋtsɛ amɛsusumɔi akafi mɛi anɔ. Moŋ lɛ, amɛkɛ Biblia mli ŋaawoo ni kɛɔ akɛ: “Nyɛlɛa Nyɔŋmɔ asafoku ni yɔɔ nyɛteŋ lɛ, nyɛkwɛa nɔ, . . . jeee akɛ mɛi ni yeɔ asafoi lɛ anɔ nuŋtsɔmɛi asane, shi moŋ mɛi ni toɔ okadii amɛhãa asafoku lɛ” tsuɔ nii.—1 Pet. 5:2, 3; nyɛkanea 2 Korintobii 1:24.\n12, 13. (a) Te Yehowa Odasefoi feɔ tɛŋŋ amɛkpɛɔ yiŋ yɛ hiɛtserɛjiemɔ ni sa kɛ nɔ ni esaaa he lɛ? Mɛɛ Biblia mli shishitoo mlai anɔ amɛdamɔɔ amɛfeɔ nakai? (b) Mɛɛ gbɛ nɔ abaanyɛ akɛ shishitoo mlai ni atsĩ tã yɛ kuku 12 lɛ mli lɛ atsu nii yɛ saji krokomɛi ni esa akɛ mɔ diɛŋtsɛ akpɛ yiŋ yɛ he lɛ amli?\n12 Wɔsafo lɛ epɛiii sinii loo vidio gemisii loo woji loo lalai pɔtɛɛ komɛi amli koni etsɔɔ nɔ ni esa akɛ wɔsafoŋbii lɛ akpoo. Mɛni hewɔ? Biblia lɛ woɔ aŋkroaŋkroi fɛɛ hewalɛ koni amɛtsɔse “amɛhenumɔ nii lɛ [ni] ele ekpakpa kɛ efɔŋ mlikpamɔ.” (Heb. 5:14) Ŋmalɛi lɛ kɛ shishitoo mlai ni Kristofonyo ko baanyɛ adamɔ nɔ kɛhala hiɛtserɛjiemɔ mli lɛ hãa. Nɔ fɛɛ nɔ ni wɔfeɔ yɛ wɔshihilɛ mli lɛ, oti ni ma wɔhiɛ ji, ní ‘wɔkwɛ akɛ esa Nuŋtsɔ lɛ hiɛ lo.’ (Efe. 5:10) Biblia lɛ tsɔɔ akɛ wekuyitsei yɛ hegbɛ ko yɛ amɛweku lɛ nɔ, no hewɔ lɛ amɛbaanyɛ amɛtsĩ hiɛtserɛjiemɔi komɛi anaa yɛ amɛwekui lɛ amli. *—1 Kor. 11:3; Efe. 6:1-4.\n13 Jeee hiɛtserɛjiemɔ pɛ mli wɔbaanyɛ wɔkɛ shishitoo mlai ni atsĩ tã nɛɛ atsu nii yɛ. Akɛ nɔkwɛmɔnɔ lɛ, esoro mɔ fɛɛ mɔ susumɔ yɛ atadewoo kɛ hesaamɔ, gbɔmɔtsoŋ hewalɛnamɔ kɛ niyenii, kɛ nibii komɛi ni esa akɛ wɔ diɛŋtsɛ wɔkpɛ yiŋ yɛ he lɛ he. Ekolɛ mɛi komɛi baasumɔ ni amɛkɛ susumɔi ni amɛyɔɔ yɛ saji ni tamɔ nɛkɛ he lɛ afi mɛi krokomɛi anɔ, ni enɛ baanyɛ atee ŋwanejee shi. Shi kɛ́ nɔ ni mɔ lɛ wieɔ lɛ ekuuu Biblia mli shishitoo mla ko mli lɛ, no lɛ ehe ehiaaa ni ataa naa yɛ nɔ ni esa akɛ Kristofonyo ko afee kɛ nɔ ni esaaa akɛ efeɔ lɛ he. Biblia lɛ kɛɔ akɛ: “Nuŋtsɔ lɛ tsulɔ lɛ, esaaa akɛ ebéɔ, shi moŋ emli ajɔ ahã mɛi fɛɛ [loo efee mɔ ni kɛ mɛi fɛɛ yeɔ yɛ hiɛshikamɔ mli, NW].”—2 Tim. 2:24.\nOKƐ MƐI FƆJI AKABƆ!\n14. Mɛɛ nɔkwɛmɔnɔ Paulo kɛtsɔɔ bɔ ni ehe hiaa ni wɔkɛ mɛi fɔji akabɔ lɛ mli?\n14 Mɛɛ gbɛ kroko nɔ mɛi ‘fɛɛ ni boɔ tsɛɔ Yehowa gbɛ́i lɛ tsiɔ amɛhe kɛjeɔ nii ni ejaaa he’? Kɛtsɔ mɛi fɔji ni amɛkɛbɔɔɔ lɛ nɔ. Be ni Paulo ewie “Nyɔŋmɔ faneshi ni wa” lɛ he sɛɛ lɛ, ekɛ nɔkwɛmɔnɔ kroko hu tsu nii. Ewie “shĩa wulu ko” ni jeee “shika nii kɛ jwiɛtɛi nii kɛkɛ yɔɔ jɛi, shi moŋ tso nii kɛ sũ nii hu yɛ mli, ni ekomɛi lɛ abuɔ amɛ, shi ekomɛi hu abuuu” lɛ he. (2 Tim. 2:20, 21) Kɛkɛ ni ewo Kristofoi hewalɛ akɛ, ‘amɛtsuu amɛhe’ loo amɛtsi amɛhe kɛje ‘nii ni abuuu’ lɛ he.\n15, 16. Mɛni wɔbaanyɛ wɔkase kɛjɛ nɔkwɛmɔnɔ ni kɔɔ “shĩa wulu ko” he lɛ mli?\n15 Mɛni nɔkwɛmɔnɔ nɛɛ tsɔɔ? Paulo kɛ Kristofoi asafo lɛ to “shĩa wulu ko” he, ni ekɛ asafoŋbii lɛ to “nii” loo shĩa lɛ mli tsɛnsii lɛ ahe. Ekolɛ nibii komɛi baanyɛ awo tsɛnsii lɛ ekomɛi amli muji, ni no hewɔ lɛ ehiii akɛ akɛaafee nɔ ko. Kɛ́ eba lɛ nakai lɛ, esa akɛ shĩatsɛ lɛ ajie tsɛnsii ni mli ewo muji lɛ kɛje nɔ ni mli tse ni akɛhoɔ nii lɛ ateŋ.\n16 Nakai nɔŋŋ esaaa akɛ Yehowa webii ni baa amɛjeŋ yɛ hetsemɔ mli lɛ kɛ mɛi ni yɔɔ asafo lɛ mli ni kɛ Yehowa shishitoo mlai lɛ tsuuu nii lɛ bɔɔ. (Nyɛkanea 1 Korintobii 15:33.) Kɛji aakpa gbɛ akɛ wɔkɛ mɔ ko ni yɔɔ asafo lɛ mli ni kɛ Yehowa shishitoo mlai lɛ tsuuu nii lɛ akabɔ lɛ, ani esa akɛ wɔkɛ mɛi ni bɛ asafo lɛ mli, ni amɛteŋ mɛi babaoo ji ‘shika suɔlɔi, fɔlɔi anɔ toigbolɔi, mɛi ni he tseee, oshekuyelɔi, mɛi ni hiɛ yɔɔ la, mɛi ni sumɔɔɔ ekpakpa, sɛɛgbɛtsɔɔlɔi, kɛ mɛi ni sumɔɔ shwɛmɔ kɛ ŋɔɔmɔ fe Nyɔŋmɔ’ lɛ abɔ?—2 Tim. 3:1-5.\nYEHOWA JƆƆ WƆ KƐ́ WƆTSU SAJI AHE NII OYA NƆŊŊ\n17. Mɛni Israelbii anɔkwafoi lɛ fee ni hã ana faŋŋ akɛ, amɛtsi amɛhe kɛje nii ni ejaaa he?\n17 Biblia lɛ tsɔɔ bɔ ni Israelbii lɛ fee amɛnii amɛhã be ni akɛɛ amɛ akɛ, “nyɛshia Kora, Datan, kɛ Abiram bui lɛ ahewɔ kɛyaa sɛɛ flɛŋŋ” lɛ. Ŋmalɛ lɛ tsɔɔ akɛ, “amɛtsi amɛhe oya nɔŋŋ.” (4 Mose 16:24, 27, NW) Amɛshashaooo shi kwraa, ni amɛfiteee be hu. Ŋmalɛ lɛ wie hu akɛ, “amɛtsi amɛhe oya nɔŋŋ . . . kɛtee sɛɛ flɛŋŋ.” Anɔkwafoi lɛ ebuuu gbɛtsɔɔmɔ lɛ flɛflɛ kwraa. Amɛbo toi kɛ amɛtsui muu fɛɛ. Amɛhã ana faŋŋ akɛ amɛyɛ Yehowa sɛɛ, ni amɛtsi amɛhe kɛje nii ni ejaaa lɛ he. Mɛni wɔbaanyɛ wɔkase kɛjɛ sane nɛɛ mli?\n18. Be ni Paulo kɛɛ Timoteo akɛ ‘ejo oblahiiaŋ sɛɛdii lɛ naa foi lɛ,’ no mli lɛ mɛni ewoɔ lɛ hewalɛ ni efee lɛ?\n18 Akɛni wekukpaa ni kã wɔ kɛ Yehowa teŋ lɛ he hiaa wɔ waa hewɔ lɛ, esa akɛ wɔtsu nɔ fɛɛ nɔ ni baanyɛ afite wɔ kɛ lɛ teŋ lɛ he nii oya nɔŋŋ. Be ni Paulo kɛɛ Timoteo akɛ, “oblahiiaŋ sɛɛdii lɛ hu, joo naa foi” lɛ, no mli lɛ eewo lɛ hewalɛ ni etsu he nii oya nɔŋŋ. (2 Tim. 2:22) Nakai beaŋ lɛ, eeenyɛ efee akɛ Timoteo eye fe afii 30, no hewɔ lɛ, ejeee gbekɛ. Shi afii abɔ ni mɔ ko eye lɛ etsɔɔɔ akɛ “oblahiiaŋ sɛɛdii” ni jwɛŋmɔ bɛ mli lɛ nyɛŋ aná enɔ hewalɛ. Kɛ́ Timoteo ná henumɔi ni tamɔ nakai lɛ, esa akɛ ‘ejo naa foi.’ Ehe miihia ni ‘etsi ehe kɛje nii ni ejaaa he.’ Be ni Yesu wie akɛ, “kɛji ohiŋmɛi miitɔtɔ onane lɛ, fãa yɛ ohe ni oshɛ ofɔ̃” lɛ, no mli lɛ, nɔ ko ni tamɔ nakai nɔŋŋ etsɔɔ lɛ. (Mat. 18:9) Ŋmɛnɛ lɛ, esa akɛ Kristofoi ni miisumɔ ni amɛbo ŋaawoo nɛɛ toi, ni amɛbaa wekukpaa ni yɔɔ amɛ kɛ Nyɔŋmɔ teŋ lɛ yi lɛ atsu nɔ fɛɛ nɔ ni baanyɛ afite amɛ kɛ lɛ teŋ lɛ he nii oya nɔŋŋ.\n19. Mɛni mɛi komɛi feɔ koni nɔ ko nɔ ko akafite amɛ kɛ Yehowa teŋ wekukpaa lɛ?\n19 Mɛi komɛi ni nuɔ dãa waa loo amɛtɔɔ dãa dani amɛbatsɔmɔ Odasefoi lɛ ekpɛ mli akɛ amɛnuŋ dãa kwraa. Hiɛtserɛjiemɔi komɛi yɛ ni naagba bɛ he, shi mɛi komɛi yɛ ni kɛ́ amɛkɛ amɛhe wo mli lɛ, ehãa amɛnáa henumɔi ni esaaa, ni no hewɔ lɛ, amɛkɛ amɛhe wooo mli kwraa. (Lala 101:3) Akɛ nɔkwɛmɔnɔ lɛ, no mli lɛ nyɛmi nuu ko fɔɔ hei ni ajoɔ joi ni teɔ bɔlɛnamɔ henumɔi ashi yɛ lɛ yaa waa, ni ekɛ ehe woɔ nakai joi lɛ amli, dani ebale anɔkwale lɛ. Shi be ni eba anɔkwale lɛ mli sɛɛ lɛ, ekpɛ mli akɛ ejoŋ dɔŋŋ, kɛ́ etee Odasefoi ahenaabuamɔi ashishi po, ejaakɛ no baatee henumɔi ni esaaa shi yɛ emli loo ebaahã ekai eblema lɛ. Eji anɔkwale akɛ, ejeee tɔmɔ akɛ Kristofonyo ko aaanu dãa loo eeejo loo eeefee nibii krokomɛi ni Biblia lɛ eguuu. Kɛ̃lɛ, esa akɛ wɔteŋ mɔ fɛɛ mɔ akwɛ jogbaŋŋ koni nɔ ko akafite ekɛ Yehowa teŋ wekukpaa lɛ.\n20. Ekolɛ wɔnaŋ lɛ mlɛo akɛ ‘wɔɔtsi wɔhe kɛje nii ni ejaaa he’ moŋ, shi mɛni hãa wɔmii shɛɔ wɔhe akɛ wɔɔfee nakai lɛ?\n20 Nyɔŋmɔ gbɛ́i ni kã wɔnɔ lɛ hewɔ lɛ, esa akɛ wɔkɛ wɔnifeemɔi fɛɛ awo egbɛ́i lɛ hiɛ nyam. Esa akɛ ‘wɔtsi wɔhe kɛje nii ni ejaaa he’ ni ‘wɔwii efɔŋ.’ (Lala 34:15) Anɔkwa, jeee be fɛɛ be enɛ feemɔ yɔɔ mlɛo. Shi miishɛɛ sane lɛ ji, Yehowa baaya nɔ esumɔ “mɛi ni ji enii” ni boɔ lɛ toi be fɛɛ be lɛ.—2 Tim. 2:19; nyɛkanea 2 Kronika 16:9a.\n^ kk. 12 Kwɛmɔ sane ni yitso ji “Ani Nyɛguɔ Sinii, Woji, loo Lalai Komɛi?” lɛ yɛ jw.org/gaa Wɛb saiti lɛ nɔ, yaa fã ni ji WƆHE SAJI lɛ, ni ogbele SAJ NI MƐI FƆƆ BIMƆ lɛ.


Jeŋ ko ni Anáŋ Mɔ He Jwɛŋmɔ ni Ejaaa yɛ Mli—Mɛɛ Be?\nBuu-Mɔɔ | June 2013\nKANEMƆ YƐ Afrikaans Albania Amharic Arabic Armenia Aymara Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Croatia Czech Denmark Dutch Efik Estonia Ewe Finland French Ga Georgia Germany Greenland Guarani Haitian Creole Hela Hiligaynon Hungary Igbo Iloko Indonesia Italia Japan Kazakh Kikuyu Kinyarwanda Kirghiz Korea Kwangali Lingala Lithuania Luo Malagasy Myanmar Ngabere Norway Nzema Oromo Papiamento (Aruba) Poland Portugal Quechua (Bolivia) Romania Russia Sepedi Serbia (Roma) Serbian (Cyrillic) Sesotho (Lesotho) Setswana Shona Sinhala Slovak Slovenia Spania Sranantongo Swahili Sweden Tagalog Thailand Tigrinya Tsonga Turkey Twi Ukrain Uruund Vietnam Wayuunaiki Xhosa Yoruba Zulu\n“MIYƐ hiɛnɔkamɔ ko.” Yɛ August 28, afi 1963 ni ji afii 50 ni eho nɛɛ lɛ, Amerikanyo Martin Luther King, Jr. ni eji kuu ko ni sumɔɔɔ ni ashishiuɔ mɛi lɛ ahiɛnyiɛlɔ lɛ wie nɛkɛ sane nɛɛ beni ehaa ewiemɔ ni ehe gbɛi waa lɛ. King tĩ nɛkɛ sane ni náa mɔ jwɛŋmɔ nɔ hewalɛ waa nɛɛ mli shii abɔ kɛtsɔɔ ehiɛnɔkamɔ akɛ, be ko baaba ni mɛi baahi shi ni anáŋ amɛhe jwɛŋmɔ ni ejaaa yɛ amɛhewolonɔ su hewɔ. Eyɛ mli akɛ mɛi ni ewie ehiɛnɔkamɔ nɛɛ he etsɔɔ amɛ lɛ jɛ United States moŋ, shi mɛi ni jɛ maji babaoo anɔ ekpɛlɛ nɔ̃ tuuntu ni ewiemɔ lɛ tsɔɔ lɛ nɔ.\nMartin Luther King, Jr., ni miiha wiemɔ ni kɔɔ niiamlijiemɔ he\nKing wiemɔ lɛ sɛɛ nyɔji etɛ, yɛ November 20, afi 1963 lɛ, maji ni fa fe 100 kpɛlɛ yiŋ ko ni Jeŋmaji Ekomefeemɔ Kuu lɛ kpɛ akɛ akwa hewolonɔ su mlijiemɔ henɔi fɛɛ lɛ nɔ. Afii nyɔŋmai komɛi ni nyiɛ sɛɛ lɛ amli lɛ, akpɛlɛ yiŋkpɛi komɛi ni kɔɔ enɛ he lɛ anɔ yɛ je lɛŋ hei babaoo. Mɔdɛŋ ni atee nɔ abɔ nɛɛ haa wɔbiɔ akɛ, Mɛni ejɛ mli kɛba?\nYɛ March 21, afi 2012 lɛ, Jeŋmaji Ekomefeemɔ Kuu lɛ Sɛinɔtalɔ Ban Ki-moon wie akɛ: “Aba gbeekpamɔi srɔtoi, ni ato gbɛjianɔi srɔtoi—asaŋ aŋmala nibii pii hu ni abaasusu he—koni akɛtsĩ hewolonɔ su mlijiemɔ, jakumaŋ ko nɔ bii ni anyaŋeɔ, kɛ gbeyei ni asheɔ jakumaŋ krokomɛi anɔ bii, kɛ sui gbohii krokomɛi ni tamɔ enɛɛmɛi lɛ anaa, loo ni akɛku naa. Fɛɛ sɛɛ lɛ, hewolonɔ su mlijiemɔ kã he eeya nɔ yɛ je lɛŋ fɛɛ, ni enɛ eha mɛi akpekpei abɔ miina nɔ.”\nYɛ shikpɔji po ni abɔ mɔdɛŋ akɛ abaaku hewolonɔ su mlijiemɔ kɛ mɛi ahe jwɛŋmɔ ni ejaaa henɔi srɔtoi ni anáa lɛ naa lɛ anɔ lɛ, sane ni ayaa nɔ abiɔ ji akɛ: Ani hiɛyaa nɛɛ eha mɛi ejie sui gbohii ni ehe shi waa nɛɛ yɛ amɛtsuiiaŋ, aloo kponɔgbɛ kɛkɛ ni anaaa yɛ? Mɛi komɛi susuɔ akɛ, kɛ́ hiɛyaa nɛɛ etsu nɔ ko aahu lɛ, ekuɔ niiamlijiemɔ naa, shi ehaaa akwa jwɛŋmɔ ni ejaaa ni anáa yɛ mɛi ahe lɛ. Mɛni hewɔ? Nɔ hewɔ ji akɛ, kɛ́ mɔ ko jie niiaŋ lɛ, ejeɔ kpo faŋŋ ni anyɛɔ agbalaa etoi yɛ mla naa, shi jwɛŋmɔ ni ejaaa ni anáa yɛ mɔ he lɛ kɔɔ mɔ susumɔi kɛ ehenumɔi ahe, ni ewa akɛ abaana koni atsu he nii.\nNo hewɔ lɛ, kɛ́ aatao ni ajie mɔ he jwɛŋmɔ ni ejaaa ni mɛi yɔɔ lɛ, esa akɛ abɔ mɔdɛŋ aye abua amɛ koni amɛtsake amɛsusumɔi kɛ henumɔi ni amɛyɔɔ yɛ gbɔmɛi akuu ko he lɛ, shi jeee ni abaaye abua amɛ koni amɛkwa niiamlijiemɔ kɛkɛ. Ani abaanyɛ atsu enɛ he nii lɛɛlɛŋ? Kɛ́ nakai lɛ, mɛɛ gbɛ nɔ? Wɔbaapɛi mɛi komɛi ashihilɛ mli kɛná nɔmimaa akɛ mɛi baanyɛ amɛtsake amɛsusumɔi kɛ henumɔi, ni ákɛ nɔ ko yɛ ni baanyɛ aye abua amɛ koni amɛnyɛ amɛfee enɛ.\nBIBLIA LƐ YE EBUA AMƐ NI AMƐKPA MƐI AHE JWƐŊMƆ NI EJAAA NAMƆ\n“Minuɔ he akɛ miye mihe kwraa kɛjɛ su fɔŋ ni yeɔ mɔ nyɔŋ nɛɛ he.”—Linda\nLinda: Afɔ mi yɛ South Africa. Mibu South Africabii fɛɛ ni jeee blɔfomɛi lɛ akɛ amɛbaashi, amɛleee woloŋ, ni amɛyeee anɔkwa, ni ákɛ amɛji tsuji kɛkɛ kɛha blɔfomɛi lɛ. Enɛ ha miná amɛhe jwɛŋmɔ ni ejaaa, shi miyɔseee. Shi nakai su lɛ bɔi tsakemɔ beni mibɔi Biblia lɛ kasemɔ lɛ. Mikase akɛ “Nyɔŋmɔ jeee mɛi ahiɛaŋkwɛlɔ,” ni nɔ ni he hiaa lɛ titri ji mɔ tsui, shi jeee mɔ hewolonɔ su loo emaŋ nɔ wiemɔ. (Bɔfoi lɛ Asaji 10:34, 35; Abɛi 17:3) Sane ni yɔɔ Filipibii 2:3 lɛ ye ebua mi ni mina akɛ, kɛ́ mina mɔ fɛɛ mɔ akɛ enɔ kwɔ fe mi lɛ, no lɛ, manyɛ makwa mɛi ahe jwɛŋmɔ ni ejaaa ni mináa lɛ. Biblia mli shishitoo mlai tamɔ enɛ ni mihiɔ shi yɛ naa lɛ eye ebua mi, ni ehaa mináa mɛi krokomɛi ahe miishɛɛ ekɔɔɔ he eko amɛhewolonɔ su. Amrɔ nɛɛ minuɔ he akɛ miye mihe kwraa kɛjɛ su fɔŋ ni yeɔ mɔ nyɔŋ nɛɛ he.\n“Mibana bɔ ni Nyɔŋmɔ naa mɛi ehaa.”—Michael\nMichael: Mida yɛ he ko ni blɔfomɛi ni ji Australiabii titri yɔɔ jɛmɛ, ni mibaná Asiabii ahe jwɛŋmɔ ni ejaaa kwraa, titri lɛ, mɛi ni jɛ China lɛ. No mli lɛ, kɛ́ miikudɔ tsɔne ni mina mɔ ko ni tamɔ Asianyo lɛ, mibaa glase lɛ shi, ni mibolɔɔ mijɛɔ lɛ kɛ wiemɔi tamɔ “Bo Asianyo, yaa omaŋ!” Sɛɛ mli beni mibɔi Biblia lɛ kasemɔ lɛ, mibana bɔ ni Nyɔŋmɔ naa mɛi ehaa. Ekɔɔɔ he eko he ni mɔ ko jɛ loo bɔ ni anaa lɛ ahaa lɛ, Nyɔŋmɔ sumɔɔ lɛ. Suɔmɔ nɛɛ ta mitsuiŋ waa, ni no ha mikɛ suɔmɔ baye hetsɛ̃ ni miyɔɔ kɛha Asiabii lɛ najiaŋ. Efee mi naakpɛɛ waa akɛ minyɛ mifee tsakemɔ kple ni tamɔ nɛkɛ. Amrɔ nɛɛ mináa he miishɛɛ waa akɛ minyɛɔ mikɛ mɛi ni jɛ maji srɔtoi kɛ shihilɛi srɔtoi amli lɛ bɔɔ. Enɛ etsake misusumɔi yɛ shihilɛ he kwraa, ni eha miná miishɛɛ waa diɛŋtsɛ.\n‘Mitsake mijwɛŋmɔ ni misaa mi kɛ amɛteŋ.’—Sandra\nSandra: Minyɛ jɛ Umunede yɛ Delta State ni yɔɔ Nigeria lɛ. Shi, mitsɛ sɛɛ jɛ Edo State ni amɛwieɔ Esan wiemɔ. Srɔtofeemɔ nɛɛ hewɔ lɛ, mitsɛ wekumɛi lɛ baná minyɛ he jwɛŋmɔ ni ejaaa kwraa, ni amɛhiɛ mli aahu kɛyashi gbi ni egbo. Enɛ hewɔ lɛ, mikã mihe kitã akɛ, mikɛ mɔ ko ni wieɔ Esan wiemɔ lɛ efeŋ nɔ ko kwraa, ni ákɛ mikɛ mɔ ko ni jɛ Edo State lɛ hu boteŋ gbalashihilɛ mli kɔkɔɔkɔ. Shi beni mibɔi Biblia lɛ kasemɔ lɛ, susumɔ ni mihiɛ lɛ bɔi tsakemɔ. Akɛni Biblia lɛ kɛɔ akɛ Nyɔŋmɔ kwɛɛɛ hiɛaŋ, ni ekpɛlɛɔ mɛi fɛɛ ni sheɔ lɛ gbeyei lɛ anɔ lɛ hewɔ lɛ, mɛni hewɔ ni esa akɛ mihe atsɛ̃ mɛi yɛ he ni amɛjɛ loo wiemɔ ni amɛwieɔ lɛ hewɔ? Mitsake mijwɛŋmɔ ni misaa mikɛ mitsɛ wekumɛi lɛ teŋ. Biblia mli shishitoo mlai ni mikɛtsu nii lɛ eha miná miishɛɛ kɛ toiŋjɔlɛ. Kɛfata he lɛ, eye ebua mi ni minyɛɔ mikɛ mɛi krokomɛi yeɔ jogbaŋŋ ekɔɔɔ he eko shihilɛ mli ni amɛjɛ, amɛhewolonɔ su, amɛwiemɔ, loo amɛjakumaŋ. Ni ole nuu ni mi kɛ bote gbalashihilɛ mli? Ejɛ Edo State ni ewieɔ Esan wiemɔ lɛ!\nMɛni hewɔ Biblia lɛ enyɛ eye ebua mɛi nɛɛ kɛ mɛi krokomɛi hu ni amɛnyɛ amɛye hetsɛ̃ kɛ jwɛŋmɔ ni ejaaa ni anáa yɛ mɛi ahe ni ehe shi yɛ amɛtsuiiaŋ lɛ nɔ lɛ? Nɔ hewɔ lɛ ji akɛ Biblia lɛ ji Nyɔŋmɔ Wiemɔ. Eyɛ hewalɛ ni ekɛtsakeɔ bɔ ni mɔ ko susuɔ mɛi ahe ehaa kɛ bɔ ni enuɔ he ehaa mɛi lɛ. Kɛfata he lɛ, Biblia lɛ tsɔɔ nɔ kroko ni he baahia koni anyɛ afo jwɛŋmɔ ni ejaaa ni anáa yɛ mɛi ahe lɛ fɛɛ sɛɛ.\nNYƆŊMƆ MAŊTSƐYELI LƐ BAAFO JWƐŊMƆ NI EJAAA NI ANÁA YƐ MƐI AHE LƐ FƐƐ SƐƐ\nBiblia mli nilee baanyɛ aye abua koni aba henumɔi gbohii ni ehe shi waa yɛ tsuiŋ lɛ ashi loo ajie yɛ shihilɛ mli kwraa moŋ, shi nibii enyɔ komɛi hu yɛ ni esa akɛ atsu he nii dani abaanyɛ afo mɔ he jwɛŋmɔ ni ejaaa ni anáa lɛ sɛɛ kwraa yɛ shihilɛ mli. Klɛŋklɛŋ nɔ lɛ ji esha kɛ emuu ni ayeee. Biblia lɛ feɔ lɛ faŋŋ akɛ: “Mɔ ko mɔ ko bɛ ní efeee esha.” (1 Maŋtsɛmɛi 8:46) No hewɔ lɛ, yɛ wɔmɔdɛŋbɔɔ lɛ fɛɛ sɛɛ lɛ, esa akɛ wɔwu wɔshi mligbɛ esha ni bɔfo Paulo wu eshi lɛ nɔŋŋ, mɔ ni ŋma akɛ: “Mi ní misumɔɔ akɛ mafee nɔ ni hi lɛ, efɔŋ moŋ kpɛtɛ mihe” lɛ. (Romabii 7:21) No tsɔɔ akɛ, yɛ be kɛ beaŋ lɛ, “jwɛŋmɔi fɔji” baaku sɛɛ aná wɔtsui ni yeee emuu lɛ nɔ hewalɛ, ni enɛ baanyɛ aha wɔná mɛi ahe jwɛŋmɔ ni ejaaa.—Marko 7:21.\nNɔ ni ji enyɔ lɛ, Satan Abonsam baanyɛ aná wɔnɔ hewalɛ. Biblia lɛ wieɔ ehe akɛ eji “gbɔmɔgbelɔ” ni ekɛɔ hu akɛ ‘eshishiuɔ jeŋ muu lɛ fɛɛ lɛ.’ (Yohane 8:44; Kpojiemɔ 12:9) No haa wɔnaa nɔ hewɔ ni su gbonyo nɛɛ ehe shi waa lɛ, kɛ nɔ hewɔ ni mɛi ni hiɛ su nɛɛ sumɔɔɔ akɛ amɛtsakeɔ lɛ; kɛfata he lɛ, wɔnaa nɔ hewɔ hu ni adesai nyɛɛɛ afee niiamlijiemɔ, mɛi ashishibulemɔ, hewolonɔ su mlijiemɔi srɔtoi fɛɛ, kɛ jamɔi kɛ kui ateŋ bei ni yaa nɔ lɛ ahe nɔ ko kwraa lɛ.\nNo hewɔ lɛ, dani abaanyɛ afo mɛi ahe jwɛŋmɔ ni ejaaa ni anáa lɛ sɛɛ kwraa lɛ, ja ajie esha, emuu ni ayeee, kɛ hewalɛ ni Satan Abonsam ená yɛ adesai anɔ lɛ kɛjɛ shihilɛ mli. Biblia lɛ haa wɔnaa akɛ, nakai pɛpɛɛpɛ Nyɔŋmɔ Maŋtsɛyeli lɛ baafee.\nYesu Kristo tsɔɔ esɛɛnyiɛlɔi lɛ koni amɛsɔle amɛha Nyɔŋmɔ kɛ wiemɔi nɛɛ: “Omaŋtsɛyeli lɛ aba; afee nɔ ni osumɔɔ yɛ shikpɔŋ lɛ nɔ, taakɛ afeɔ yɛ ŋwɛi lɛ.” (Mateo 6:10) Nyɔŋmɔ Maŋtsɛyeli lɛ nɔ abaatsɔ afo jalɛsane ni ayeee fɛɛ—ni bei kɛ mɛi ahe jwɛŋmɔ ni ejaaa ni anáa srɔtoi fɛɛ fata he—lɛ sɛɛ kwraa.\nKɛ́ Nyɔŋmɔ Maŋtsɛyeli lɛ babɔi shikpɔŋ lɛ nɔ yeli lɛ, ‘abaafimɔ’ Satan loo abaatsĩ enaa kwraa koni “ekashishiu jeŋmaji lɛ dɔŋŋ.” (Kpojiemɔ 20:2, 3) No beaŋ ni abaaná adesai akuu loo “shikpɔŋ hee ni jalɛ hiɔ mli lɛ.” *—2 Petro 3:13.\nAbaaha adesai ni baahi shi yɛ nakai jalɛ jeŋ hee lɛ mli lɛ aye emuu, ni amɛbaaye amɛhe kwraa kɛjɛ esha he. (Romabii 8:21) Ákɛ Nyɔŋmɔ Maŋtsɛyeli lɛ shishibii lɛ, “amɛfeŋ efɔŋ ni amɛfiteŋ nii.” Mɛni hewɔ? “Ejaakɛ shikpɔŋ lɛ nɔ aaayi obɔ kɛ Yehowa he nilee.” (Yesaia 11:9) No beaŋ lɛ, adesai fɛɛ baakase Yehowa gbɛ́i lɛ kɛ esui kpakpai lɛ. Enɛ baaha mɛi ahe jwɛŋmɔ ni ejaaa ni anáa lɛ fɛɛ sɛɛ afo kwraa, “ejaakɛ Nyɔŋmɔ kpaaa gbɔmɛi amli.”—Romabii 2:11.\n^ kk. 17 Kɛ́ ootao ole Nyɔŋmɔ Maŋtsɛyeli lɛ kɛ́ nɔ ni etsɛŋ ni ebaatsu lɛ he saji krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ yitsei 3, 8, kɛ 9 lɛ.\nSANEYITSO LƐ MLITSƆƆMƆ Mɔ He Jwɛŋmɔ ni Ejaaa ni Anáa—Jeŋ Muu Fɛɛ Naagba\nSANEYITSO LƐ MLITSƆƆMƆ Jeŋ ko ni Anáŋ Mɔ He Jwɛŋmɔ ni Ejaaa yɛ Mli—Mɛɛ Be?\nTSI OBƐŊKƐ NYƆŊMƆ Yehowa “Jeee Mɛi Ahiɛaŋkwɛlɔ”\nAni Esa Akɛ Wɔkɛ Wɔsɔlemɔ Aha Saints Loo Hetselɔi?\nTSƆƆMƆ OBII LƐ ANII Mɛni Wɔbaanyɛ Wɔkase Kɛjɛ Ojotswalɔ ko Dɛŋ?\nAni Nyɛyɛ Bulɛ Kɛha Jamɔi Krokomɛi?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ June 2013 | Jeŋ ko ni Anáŋ Mɔ he Jwɛŋmɔ ni Ejaaa yɛ Mli—Mɛɛ Be?\nJune 2013 | Jeŋ ko ni Anáŋ Mɔ he Jwɛŋmɔ ni Ejaaa yɛ Mli—Mɛɛ Be?\nBUU-MƆƆ June 2013 | Jeŋ ko ni Anáŋ Mɔ he Jwɛŋmɔ ni Ejaaa yɛ Mli—Mɛɛ Be?


Sɛɛnamɔi ni Yɔɔ Sɔlemɔ He\nKANEMƆ YƐ Acholi Afrikaans Albania Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Batak (Toba) Bengali Bislama Blɔfo Bulgaria Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Chuvash Cibemba Cinyanja Croatia Czech Denmark Drehu Dutch Efik Estonia Ewe Fiji Finland French Ga Garifuna Georgia Germany Guarani Gujarat Haitian Creole Hausa Hebri Hela Hiligaynon Hindi Hiri Motu Hmong (White) Hungary Iban Igbo Iloko Indonesia Isoko Italia Japan Javanese Kamba Kannada Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Lamba Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Mam Mambwe-Lungu Marathi Maya Mazatec (Huautla) Mixe (North Central) Mizo Mongolia Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele (Zimbabwe) Ngabere Norway Nyaneka Nzema Ossetia Otetela Papiamento (Aruba) Papiamento (Curaçao) Pidgin (Cameroon) Poland Portuguese (Brazil) Punjabi Quechua (Ayacucho) Quechua (Bolivia) Quichua (Imbabura) Romania Runyankore Russia Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Sidama Silozi Sinhala Slovak Slovenia Spania Sranantongo Swahili Swahili (Congo) Sweden Tagalog Tamil Tatar Telugu Thailand Tigrinya Tiv Tlapanec Tojolabal Tok Pisin Totonac Tshiluba Tsonga Turkey Tuvalu Twi Tzotzil Ukrain Umbundu Vietnam Wallis Wayuunaiki Xhosa Yoruba Zande Zapotec (Isthmus) Zulu\nSɔlemɔ—Nɔ ni Ebaanyɛ Efee Ehã Bo\nDani obaaje nɔ ko feemɔ shishi lɛ, ekolɛ obaabi ohe akɛ, ‘Mɛni maná kɛjɛ mli?’ Ani eji tɔmɔ akɛ abaaná susumɔ ni tamɔ nakai yɛ sɔlemɔ he? Jeee doo. Wɔmiisumɔ ni wɔle kɛ́ sɛɛnamɔ ko yɛ he akɛ wɔsɔle. Be ko lɛ, gbɔmɔ kpakpa Hiob po bi akɛ: “Kɛ́ mibo mitsɛ lɛ lɛ, ani ebaahere mi nɔ?”—Hiob 9:16, NW.\nWɔsusu odaseyeli ni maa nɔ mi akɛ, sɔlemɔ jeee jamɔŋ nifeemɔ ko kɛkɛ loo nɔ ko ni hãa mɔ jieɔ ejwɛŋmɔ kɛjɛɔ enaagbai anɔ kɛkɛ lɛ ahe yɛ saji ni tsɔ hiɛ lɛ amli. Anɔkwa Nyɔŋmɔ lɛ boɔ sɔlemɔi atoi diɛŋtsɛ. Kɛ́ wɔsɔle yɛ nibii kpakpai ahe ní wɔfee nakai yɛ gbɛ kpakpa nɔ lɛ, ebaabo wɔ toi. Anɔkwa, ewoɔ wɔ hewalɛ ni wɔtsi wɔbɛŋkɛ lɛ. (Yakobo 4:8) No hewɔ lɛ, kɛ́ wɔsɔleɔ be fɛɛ be lɛ, mɛɛ sɛɛ wɔbaaná? Hã wɔsusu sɛɛnamɔi lɛ ekomɛi ahe wɔkwɛ.\nEhãa wɔtoiŋ jɔɔ wɔ.\nKɛ́ okɛ naagbai miikpe yɛ oshihilɛ mli lɛ, ani ohaoɔ waa ni ofeɔ yeyeeye? Kɛ́ wɔyaje shihilɛ ni tamɔ nakai mli lɛ, Biblia lɛ woɔ wɔ hewalɛ ni ‘wɔsɔle daa ni wɔkafɔ̃ɔ’, ni ‘wɔhã Nyɔŋmɔ ale wɔnibimɔi lɛ.’ (1 Tesalonikabii 5:17; Filipibii 4:6) Biblia lɛ hãa wɔ nɔmimaa akɛ kɛ́ wɔsɔle wɔhã Nyɔŋmɔ lɛ, ‘Nyɔŋmɔ toiŋjɔlɛ ni fe niiashishinumɔi fɛɛ lɛ baabu wɔtsuii kɛ wɔjwɛŋmɔi ahe.’ (Filipibii 4:7) Kɛ́ wɔkɛ wɔnaagbai lɛ shwie wɔŋwɛi Tsɛ lɛ hiɛ lɛ, wɔtoiŋ baajɔ wɔ. Anɔkwa sane ji akɛ, ewoɔ wɔ hewalɛ ni wɔfee nakai. Lala 55:23 lɛ kɛɔ akɛ: “Shɛ ojatsu lɛ ofɔ̃ Yehowa nɔ, ni lɛ eeehiɛ omli.”\n“Shɛ ojatsu lɛ ofɔ̃ Yehowa nɔ, ni lɛ eeehiɛ omli.”—Lala 55:23\nMɛi babaoo ni yɔɔ je lɛŋ he fɛɛ he lɛ ená toiŋjɔlɛ ni tamɔ nɛkɛ. Yoo ko ni atsɛɔ lɛ Hee Ran ni jɛ South Korea lɛ wie akɛ: “Eyɛ mli akɛ mikɛ naagbai ni naa wa miikpe moŋ, shi kɛ́ misɔle yɛ he pɛ lɛ, mihe jɔɔ mi oookɛɛ awo jatsu ko kɛje minɔ, ni minuɔ he akɛ miná hewalɛ ni mikɛaafi shi.” Cecilia ni jɛ Philippines lɛ wie akɛ: “Mihaoɔ yɛ mibiyei enyɔ kɛ mimami ni efɔ̃ nɔ yɛ afii amli ní no hewɔ lɛ enyɛɛɛ mi eyoo lɛ ahe waa. Shi akɛni misɔleɔ hewɔ lɛ, minyɛɔ mitsuɔ midaa gbi nifeemɔi ahe nii ni mihaooo tsɔ. Mile akɛ Yehowa baawa mi koni manyɛ makwɛ amɛ.”\nEhãa wɔtsui nyɔɔ wɔmli ni ehãa wɔnáa hewalɛ kɛkpeɔ kai anaa.\nAni okɛ shihilɛ ko ni baanyɛ ahã owala aŋmɛɛ bo loo oshara ko ni naa waa miikpe, ni ehã ohao waa? Kɛ́ osɔle ohã “miishɛjemɔ fɛɛ Nyɔŋmɔ lɛ,” ebaahã otsui anyɔ omli. Biblia lɛ kɛɔ akɛ, Nyɔŋmɔ “shɛjeɔ wɔmii yɛ wɔjaramɔ shihilɛi fɛɛ mli.” (2 Korintobii 1:3, 4) Akɛ nɔkwɛmɔnɔ lɛ, be ko be ni Yesu he jaraa lɛ lɛ, “eho ekula shi ni ebɔi sɔlemɔ.” Mɛni jɛ mli ba? Biblia lɛ kɛɔ akɛ: “Ni bɔfo ko jɛ ŋwɛi bajie ehe kpo etsɔɔ lɛ ni ewo lɛ hewalɛ.” (Luka 22:41, 43) Anɔkwafo Nehemia hu kɛ shihilɛ ni jaraa kpe be ni gbɔmɛi fɔji komɛi ka akɛ amɛbaatsĩ enaa koni ekanyɛ etsu nitsumɔ ni Nyɔŋmɔ kɛ ewo edɛŋ lɛ. Esɔle akɛ: “No hewɔ lɛ agbɛnɛ, wajemɔ minijiaŋ!” Nibii ni ba yɛ sɛɛ mli lɛ hãa wɔnaa akɛ, Nyɔŋmɔ ye ebua lɛ ni enyɛ eye egbeyeishemɔ lɛ nɔ ni etsu nitsumɔ lɛ yɛ omanyeyeli mli. (Nehemia 6:9-16) Reginald, ni jɛ Ghana lɛ wie yɛ sɔlemɔ he akɛ: “Kɛ́ misɔle, titri lɛ, be ni mikɛ shihilɛi ni jaraa miikpe lɛ, minuɔ he tamɔ nɔ ni migba minaagbai lɛ mitsɔɔ mɔ ko ni baanyɛ aye abua mi, ní mɔ lɛ ewo mi shi akɛ mikashe gbeyei, ejaakɛ ebaatsu he nii ehã mi.” Hɛɛ, kɛ́ wɔsɔle wɔhã Nyɔŋmɔ lɛ, ebaanyɛ eshɛje wɔmii.\nEhãa wɔnáa hiɛshikamɔ ni jɛ Nyɔŋmɔ ŋɔɔ.\nYiŋ komɛi ni wɔkpɛɔ lɛ baanyɛ asa wɔ kɛ wɔsuɔlɔi ashihilɛ he wɔwala gbii fɛɛ. Mɛni baaye abua wɔ koni wɔkpɛ yiŋ ni sa lɛ? Biblia lɛ kɛɔ akɛ: “Kɛ́ hiɛshikamɔ ehia nyɛteŋ mɔ ko lɛ [titri lɛ koni ekɛtsuɔ shihilɛ ko ni jaraa he nii lɛ], eya nɔ ebi Nyɔŋmɔ, ejaakɛ eŋɔhãa mɛi fɛɛ faa, ni ewieee mɔ hiɛ, ni abaahã lɛ.” (Yakobo 1:5) Kɛ́ wɔsɔle wɔbi hiɛshikamɔ lɛ, Nyɔŋmɔ baatsɔ emumɔ krɔŋkrɔŋ lɛ nɔ eye ebua wɔ koni wɔnyɛ wɔkpɛ yiŋ ni sa. Yɛ anɔkwale mli lɛ, wɔbaanyɛ wɔbi koni Nyɔŋmɔ ahã wɔ mumɔ krɔŋkrɔŋ lɛ, ejaakɛ Yesu hãa wɔ nɔmimaa akɛ, ‘Tsɛ ni yɔɔ ŋwɛi lɛ baaŋɔ mumɔ krɔŋkrɔŋ ehã mɛi ni biɔ lɛ lɛ!’—Luka 11:13.\n“Misɔleɔ mihãa Yehowa be fɛɛ be koni eye ebua mi ni makpɛ yiŋ ni ja.”—Kwabena, Ghana\nYesu po yɔse akɛ, kɛ́ ebaakpɛ yiŋ ko ni yɔɔ hiɛdɔɔ lɛ, esa akɛ ebi e-Tsɛ lɛ gbɛtsɔɔmɔ. Biblia lɛ hãa wɔleɔ akɛ be ni Yesu miitao ehala hii 12 koni ekɛ amɛ atsu nii akɛ ebɔfoi lɛ, “esɔle ehã Nyɔŋmɔ nyɔɔŋ lɛ mli fɛɛ.”—Luka 6:12.\nŊmɛnɛ lɛ, mɛi babaoo atsui nyɔɔ amɛmli kɛ́ amɛna akɛ Nyɔŋmɔ eye ebua amɛ ni amɛkpɛ yiŋ ni sa, taakɛ eba lɛ yɛ Yesu gbɛfaŋ lɛ. Regina, ni jɛ Philippines lɛ tsɔɔ akɛ ekɛ naagbai srɔtoi kpe; ehe bahia ni ekwɛ lɛ diɛŋtsɛ ehe kɛ eweku lɛ be ni ewu gbo, enitsumɔ ŋmɛɛ lɛ, ni ebawa waa kɛhã lɛ akɛ ebaatsɔse ebii enyɔ lɛ. Mɛni eye ebua lɛ ni enyɛ ekpɛ yiŋ ni sa? Ewie akɛ, “Mikɛ mihe fɔ̃ Yehowa nɔ kɛtsɔ sɔlemɔ nɔ.” Kwabena, ni jɛ Ghana lɛ hu tsɔɔ nɔ hewɔ ni esɔle koni Nyɔŋmɔ aye abua lɛ, ewie akɛ: “Nitsumɔ ko ni awoɔ mi nyɔmɔ waa yɛ mli lɛ ŋmɛɛ mi.” Be ni esusuɔ nɔ ni ebaafee lɛ he lɛ, ewie akɛ: “Misɔleɔ mihãa Yehowa be fɛɛ be koni eye ebua mi ni makpɛ yiŋ ni ja.” Ekɛfata he akɛ: “Mile akɛ Yehowa ye ebua mi ni mihala nitsumɔ ni baahã manyɛ maja Nyɔŋmɔ ni manyɛ matsu miheloonaa hiamɔ nii ahe nii hu.” Bo hu kɛ́ osɔle yɛ nibii ni baanyɛ asa okɛ Nyɔŋmɔ teŋ wekukpaa lɛ he lɛ he lɛ, Nyɔŋmɔ baawa bo.\nWɔtsĩ sɛɛnamɔi fioo komɛi ni yɔɔ sɔlemɔ he lɛ atã. (Kɛ́ ootao enɛ he nɔkwɛmɔnii krokomɛi lɛ, kwɛmɔ akrabatsa ni ji, “ Sɛɛnamɔ ni Yɔɔ Sɔlemɔ He” lɛ.) Shi dani onine baashɛ sɛɛnamɔi nɛɛ anɔ lɛ, klɛŋklɛŋ lɛ esa akɛ ole Nyɔŋmɔ kɛ nɔ ni esuɔmɔnaa nii ji. Kɛ́ enɛ ji nɔ ni otaoɔ lɛ, no lɛ wɔmiiwo bo hewalɛ ni obi Yehowa Odasefoi ni amɛye amɛbua bo. * Enɛ ji nɔ klɛŋklɛŋ ni kɛ́ ofee lɛ, ebaahã otsi obɛŋkɛ ‘sɔlemɔ Toibolɔ’ lɛ kpaakpa.—Lala 65:3.\n^ kk. 14 Kɛ́ ootao ole enɛ he saji krokomɛi lɛ, bi Yehowa Odasefoi ni yɔɔ he ni oyɔɔ lɛ, loo yaa www.jw.org/gaa.\nSɛɛnamɔ ni Yɔɔ Sɔlemɔ He\nWɔtoiŋ jɔɔ wɔ “Nyɛkafea yeyeeye yɛ nɔ ko nɔ ko he, shi moŋ yɛ nɔ fɛɛ nɔ mli lɛ, nyɛtsɔa sɔlemɔ, kɛ fai ní akɛ hiɛdɔɔ kpaa, kɛ shidaa nɔ nyɛhãa Nyɔŋmɔ alea nyɛnibimɔi lɛ; ni Nyɔŋmɔ toiŋjɔlɛ ni fe niiashishinumɔi fɛɛ lɛ baatsɔ Kristo Yesu nɔ abu nyɛtsuii kɛ nyɛjwɛŋmɔi ahe.”—Filipibii 4:6, 7.\nNyɔŋmɔ shɛjeɔ wɔmii “Ajie wɔ-Nuŋtsɔ Yesu Kristo Nyɔŋmɔ kɛ e-Tsɛ lɛ, musuŋtsɔlɛi a-Tsɛ lɛ kɛ miishɛjemɔ fɛɛ Nyɔŋmɔ lɛ yi, mɔ ni shɛjeɔ wɔmii yɛ wɔjaramɔ shihilɛi fɛɛ mli” lɛ.—2 Korintobii 1:3, 4.\nWɔnáa gbɛtsɔɔmɔ ni hãa wɔkpɛɔ yiŋ ni nilee yɔɔ mli “Kɛ́ hiɛshikamɔ ehia nyɛteŋ mɔ ko lɛ, eya nɔ ebi Nyɔŋmɔ, ejaakɛ eŋɔhãa mɛi fɛɛ faa, ni ewieee mɔ hiɛ, ni abaahã lɛ.”—Yakobo 1:5.\nEyeɔ ebuaa wɔ koni wɔkabote kaa mli “Nyɛyaa nɔ nyɛsɔlea koni nyɛkabote kaa mli.”—Luka 22:40.\nWɔnáa eshaifaa Kɛ́ “mimaŋ ní aŋɔ migbɛi awo amɛ lɛ ba amɛhe shi, ni amɛkpa fai, ni amɛtao mihiɛ gbɛ, ni amɛkpale kɛjɛ amɛgbɛ̀i fɔji lɛ anɔ lɛ: no lɛ mi hu majɛ ŋwɛi mabo amɛ toi, ni maŋɔ amɛhe eshai lɛ mafa amɛ.”—2 Kronika 7:14.\nEhãaa wɔyeɔ wɔbua mɛi krokomɛi “Jalɔ fai ní ekɛ hiɛdɔɔ kpaa lɛ yɛ hewalɛ waa.”—Yakobo 5:16.\nKɛ́ abo wɔsɔlemɔi atoi lɛ, ewoɔ wɔ hewalɛ “Yehowa kɛɛ [Solomon] akɛ: ‘Minu osɔlemɔ kɛ ofaikpamɔ ní okpa yɛ mihiɛ lɛ.’”—1 Maŋtsɛmɛi 9:3.\nKɛmaje Mɔ Ko Kɛmaje Mɔ Ko Sɔlemɔ—Nɔ ni Ebaanyɛ Efee Ehã Bo


KANEMƆ YƐ Acholi Afrikaans Albania Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Blɔfo Bulgaria Cambodia Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatia Czech Dangme Denmark Digor Drehu Dutch Efik Estonia Ewe Fiji Finland Fon French Ga Garifuna Georgia Germany Guarani Gun Haitian Creole Hausa Hebri Hela Hiligaynon Hindi Hiri Motu Hmong (White) Hungary Ibanag Iceland Igbo Iloko Indonesia Isoko Italia Japan Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korea Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuania Lomwe Luganda Lunda Luo Luvale Macedonia Macua Malagasy Malay Malayalam Malta Mam Mambwe-Lungu Mapudungun Mauritia Creole Maya Mazatec (Huautla) Mbunda Mongolia Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niue Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Poland Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romania Runyankore Russia Rutoro Samoa Sango Saramacca Sena Sepedi Serbia (Roma) Serbian (Cyrillic) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tahiti Tamil Tatar Telugu Tetun Dili Thailand Tigrinya Tiv Tojolabal Tok Pisin Tonga Tshiluba Tshwa Tsonga Turkey Twi Tzeltal Tzotzil Ukrain Umbundu Urdu Urhobo Venda Vietnam Wallis Waray-Waray Wayuunaiki Wolaita Xhosa Yoruba Zande Zulu\nBE KO lɛ, oblayoo ko ni atsɛɔ lɛ Alexandra lɛ ta bɔs mli kɛjɛ South Amerika maŋ kome mli kɛmiiya ekroko mli. Be ni amɛshɛ bɔda lɛ naa lɛ, enu ni mɔ ko wie akɛ: “Bɔs lɛ baanyɛ aya, shi Chinanyo lɛ ahi shi!” Eyi shi koni eyakwɛ nɔ ni yaa nɔ lɛ, ni ena China nuu ko ni miibɔ mɔdɛŋ ni egbala saji amli etsɔɔ mɔ ni kwɛɔ bɔda lɛ naa lɛ yɛ Spanish mli, shi Spanish ni ewieɔ lɛ mli tseee. Akɛni Alexandra yɛ Yehowa Odasefoi asafo ni awieɔ Chinese yɛ mli lɛ mli hewɔ lɛ, ekɛɛ China nuu lɛ ni ewie Chinese koni etsɔɔ shishi ehã lɛ.\nChina nuu lɛ kɛɛ eyɛ woji ni tsɔɔ akɛ eji maŋnyo, shi aju ewoji lɛ kɛ eshika fɛɛ. Kulɛ mɔ ni kwɛɔ bɔda lɛ naa lɛ ekpɛlɛɛɛ nɔ ni ewieɔ lɛ nɔ, ni esusu po akɛ Alexandra ji mɔ ko ni juɔ mɛi kɛyaa maŋsɛɛ. Naagbee lɛ, ekpɛlɛ nɔ ni Chinanyo lɛ wieɔ lɛ nɔ, shi ekɛɛ lɛ ni ewo shika ko akɛni ewoji lɛ shɛɛɛ lɛ hewɔ. Akɛni ehiɛɛɛ shika hewɔ lɛ, Alexandra kɛɛ ebaafa lɛ dɔlai 20. Nuu lɛ da Alexandra shi aahu, ni ewo lɛ shi akɛ ebaahã lɛ nɔ ni fe dɔlai 20 sɛɛ mli. Alexandra tsɔɔ mli akɛ, ekpaaa gbɛ akɛ nuu lɛ kɛ nɔ ko ajuro lɛ; eŋɔɔ enaa akɛ eye ebua nuu lɛ, ejaakɛ enu he akɛ eji esɔ̃ akɛ efee nakai. Ehã nuu lɛ Biblia kasemɔ woji komɛi, ni ewo lɛ hewalɛ koni ekɛ Odasefoi lɛ akase Biblia lɛ.\nKɛ́ wɔnu ni afee gbɔi ejurɔ lɛ, wɔmii shɛɔ wɔhe waa, ni ŋwanejee ko bɛ he akɛ mɛi ni yɔɔ jamɔi srɔtoi amli kɛ mɛi ni bɛ jamɔ ko kwraa mli lɛ hu po feɔ mɛi gbɔ. Eji bo ji Alexandra kulɛ, ani okɛ ohe baahã kɛye obua nakai? Sanebimɔ nɛɛ he miihia waa, ejaakɛ Yesu kɛɛ akɛ: “Nɔhãmɔ hãa mɔ náa miishɛɛ fe nɔhemɔ.” (Bɔfoi 20:35) Eji sanebimɔ ko ni jeŋ shikpalɔi hu susuɔ he waa, ejaakɛ niiamlitaolɔi ena akɛ, kɛ́ mɔ ko feɔ nii ehãa mɛi lɛ, enáa he sɛɛ waa. Hã wɔkwɛ nɔ hewɔ ni sane nɛɛ ji anɔkwale lɛ.\n“MƆ NI HÃA NƆ KƐ MIISHƐƐ”\nNiiashikpamɔ etsɔɔ akɛ, bei pii lɛ, nɔhãmɔ kɛ miishɛɛ yɛ tsakpãa waa. Bɔfo Paulo ŋma akɛ, “Mɔ ni hãa nɔ kɛ miishɛɛ lɛ, lɛ Nyɔŋmɔ sumɔɔ.” No mli lɛ eewie Kristofoi komɛi ni jɛ amɛsuɔmɔ mli amɛhã nɔ ko kɛye amɛbua amɛnyɛmimɛi Kristofoi ni efĩ amɛ lɛ he. (2 Korintobii 8:4; 9:7) Paulo ekɛɛɛ akɛ amɛhã akɛni amɛyɛ miishɛɛ lɛ hewɔ. Nɔ ni etsɔɔ lɛ moŋ ji akɛ, amɛyɛ miishɛɛ ejaakɛ amɛnyɛ amɛhã nɔ ko.\nNiiamlitaomɔ ko tsɔɔ akɛ, nɔhãmɔ “hãa aŋsɔ lɛ hei ni hãa anáa miishɛɛ, akɛ mɛi sharaa, ni anyɛɔ amuɔ afɔ̃ɔ mɛi anɔ lɛ tsuɔ nii jogbaŋŋ, ni enɛ hãa ‘mɔ tsui nyɔɔ emli.’” Niiamlitaomɔ kroko hu tsɔɔ akɛ, “kɛ́ mɛi ke mɛi krokomɛi shika lɛ, amɛnáa miishɛɛ kwraa fe kɛ́ amɛ diɛŋtsɛ amɛye.”\nAni onu he pɛŋ akɛ, akɛni obɛ nɔ ko tsɔ hewɔ lɛ, onyɛŋ oke mɔ ko nɔ ko? Anɔkwa sane ji akɛ, mɔ fɛɛ mɔ baanyɛ ená miishɛɛ ni ‘mɛi ni hãa nɔ kɛ miishɛɛ lɛ’ náa lɛ eko. Kɛ́ ohiɛ jwɛŋmɔ ni ja yɛ nɔ ni ohãa lɛ he lɛ, no lɛ ejeee doo akɛ nɔ ni obaahã lɛ afee nɔ ko wulu. Yehowa Odasefonyo ko ni kɛ shika maje mɛi ni feɔ magazin nɛɛ ŋma sane ni nyiɛ sɛɛ nɛɛ kɛfata shika lɛ he akɛ: “Afii pii nɛ lɛ, shika fioo pɛ minyɛɔ mikɛtsuɔ onia yɛ Maŋtsɛyeli Asa lɛ nɔ.” Ni etsa nɔ akɛ: “Yehowa Nyɔŋmɔ eto mi najiaŋ babaoo fe bɔ ni mikɛhã lɛ. . . . Nyɛyiwaladɔŋŋ akɛ nyɛhã miná hegbɛ koni mikɛ nikeenii nɛɛ ahã—ehãa mináa miishɛɛ waa.”\nShi jeee shika pɛ wɔbaanyɛ wɔkɛke mɛi. Nibii babaoo hu yɛ ni wɔbaanyɛ wɔkɛke.\nKƐ́ OHÃA MƆ NƆ LƐ, ONÁA GBƆMƆTSOŊ HEWALƐ KPAKPA\nKɛ́ ohãa mɔ nɔ lɛ, bo kɛ mɛi krokomɛi fɛɛ náa miishɛɛ\nBiblia lɛ kɛɔ akɛ: “Mɔ ni naa mɔbɔ lɛ, lɛ diɛŋtsɛ esusuma ejurɔ efeɔ; shi mɔ ni yi wa lɛ, epiŋɔ lɛ diɛŋtsɛ eheloo tete.” (Abɛi 11:17) Mɔ ni naa mɔbɔ lɛ, ehãa mɔ nɔ, ni ekɛ ebe, ehewalɛ, kɛ nibii krokomɛi shãa afɔle ehãa mɛi krokomɛi. Mɛi ni hãa mɔ nɔ lɛ náa he sɛɛ yɛ gbɛi srɔtoi anɔ, titri lɛ ehãa amɛnáa gbɔmɔtsoŋ hewalɛ kpakpa.\nAkpa shi ana akɛ, hela efɔɔɔ mɛi ni kɛ amɛhe hãa kɛyeɔ buaa mɛi krokomɛi lɛ mɔmɔ, ni nibii pii haooo amɛ. Kɛ́ akɛ amɛto mɛi krokomɛi ahe lɛ, amɛyɛ gbɔmɔtsoŋ hewalɛ waa. Mɛi ni yeɔ helai komɛi ni naa wa—tamɔ kuumɔ hela kɛ HIV—shi amɛjɛɔ amɛsuɔmɔ mli amɛkeɔ nii lɛ nyɛɔ amɛkpeɔ amɛhela lɛ naa fioo. Akpa shi ana hu akɛ, kɛ́ mɛi ni miibɔ mɔdɛŋ ni amɛkpa dãatɔɔ lɛ ye bua mɛi krokomɛi lɛ, nibii ni haoɔ amɛ lɛ anɔ gbɔɔ kwraa, ni ehãa amɛnyɛɔ amɛyeɔ amɛhe nɔ hu.\nMɛi komɛi kɛɛ nɔ hewɔ ni ebaa lɛ nakai ji akɛ, “mɔbɔnalɛ, ekpakpafeemɔ, kɛ mlihilɛ hãaa susumɔi gbohii aba mɔ jwɛŋmɔ mli.” Nɔhãmɔ baanyɛ ahã mɔ BP aba shi, ni ebaanyɛ egbɔ ehaomɔi anɔ hu. Ni kɛ́ mɔ ko hefatalɔ gbo ni efee nibii kɛye ebua mɛi krokomɛi lɛ, ehãa enyɛɔ ekpeɔ haomɔi ni ekɛkpeɔ lɛ anaa yɛ be kukuoo mli.\nŊwanejee ko bɛ he akɛ, kɛ́ ohãa mɔ nɔ lɛ, onáa miishɛɛ.\nNƆHÃMƆ TSƐŊEƆ MƆ\nYesu wo esɛɛnyiɛlɔi lɛ hewalɛ akɛ: “Nyɛyaa nɔ nyɛhãa, ni mɛi baahã nyɛ. Amɛkɛ nii ni asusu jogbaŋŋ ni anyɛmɔ nɔ, ni ahoso, ni eyi obɔ kɛteke nɔ baawo nyɛtadei amli. Ejaakɛ susumɔnɔ ni nyɛkɛsusuɔ nyɛhãa mɛi lɛ, no nɔŋŋ amɛbaaku sɛɛ amɛkɛsusu amɛhã nyɛ.” (Luka 6:38) Kɛ́ wɔhã mɛi nii lɛ, ekã shi faŋŋ akɛ amɛbaajie hiɛsɔɔ kpo yɛ ejurɔ ni wɔfee amɛ lɛ hewɔ, ni ebaahã amɛ hu amɛtsɔmɔ ejurɔfeelɔi. No hewɔ lɛ, nɔhãmɔ hãa ekomefeemɔ kɛ naanyobɔɔ hiɔ mɛi ateŋ.\nNɔhãmɔ hãa ekomefeemɔ kɛ naanyobɔɔ hiɔ mɛi ateŋ\nNiiamlitaolɔi ni kaseɔ adesai asharamɔ he nii lɛ ena akɛ, “mɛi ni fóɔ mɛi krokomɛi anɔ mli be fɛɛ be lɛ woɔ mɛi krokomɛi hewalɛ ní amɛ hu amɛfee nakai.” Anɔkwa, “kɛ́ mɛi kane mlihilɛ kpojiemɔ ni nɔ bɛ he sane lɛ, etsirɛɔ amɛ koni amɛ hu amɛfee mɛi ejurɔ.” No hewɔ lɛ, niiamlitaomɔ ko ni afee lɛ tsɔɔ akɛ, “mɔ fɛɛ mɔ ni yɔɔ kuu ko mli lɛ baanyɛ aná mɛi babaoo anɔ hewalɛ, ní mɛi ni eleee po fata he.” Yɛ gbɛ kroko nɔ lɛ, ejurɔfeemɔ kome baanyɛ aná mɛi ni yɔɔ akutso kome mli lɛ anɔ hewalɛ, ni amɛ hu amɛbaafee nakai. Ani osumɔŋ akɛ obaahi he ko ni tamɔ nɛkɛ? Anɔkwa, kɛ́ mɛi babaoo feɔ mɛi ejurɔ lɛ, ekɛ sɛɛnamɔ babaoo baa.\nNiiashikpamɔ ko ni ba yɛ Florida, yɛ U.S.A. lɛ hãa wɔnaa sɛɛnamɔ ni jɛɔ nɔhãmɔ mli kɛbaa. Be ni ahum ko ni naa wa waa tswa ni efite nii waa lɛ, Yehowa Odasefoi komɛi kɛ amɛhe hã kɛyaye amɛbua. Be ni amɛmɛɔ nibii ni amɛkɛbaasaa shĩa ni amɛtee saamɔ lɛ, amɛyɔse akɛ shĩa ko ni yɔɔ nakai akutso lɛ mli lɛ he afabaŋ lɛ efite, ni amɛyasaa. Sɛɛ mli lɛ, shĩatsɛ lɛ ŋma kɛyahã Yehowa Odasefoi anitsumɔhe yitso lɛ akɛ: “Miida nyɛ shi waa diɛŋtsɛ. Minako mɛi ni yɔɔ suɔmɔ tamɔ mɛnɛɛmɛi dã.” Hiɛsɔɔ ni nuu nɛɛ ná lɛ hã ejɛ etsui mli ekɛ shika ko hã koni akɛye abua nɔ ni etsɛ lɛ, Odasefoi lɛ anitsumɔ ni nɔ bɛ lɛ.\nKASEMƆ NƆHÃMƆ HE NƆKWƐMƆNƆ NI FE FƐƐ LƐ\nNiiamlitaomɔ ko ni sa kadimɔ waa ni jeŋ shikpalɔi fee lɛ tsɔɔ akɛ, “nɔ ko yɛ ni kanyaa adesai koni amɛye amɛbua mɛi.” Amɛkɛfata he akɛ, gbekɛbii “bɔiɔ ejurɔfeemɔ po dani amɛkaseɔ wiemɔ.” Mɛni hewɔ? Biblia lɛ hãa wɔnaa hetoo lɛ faŋŋ be ni ekɛɛ akɛ abɔ adesai ‘yɛ Nyɔŋmɔ subaŋ nɔ,’ ni tsɔɔ akɛ wɔyɛ sui ni Nyɔŋmɔ yɔɔ lɛ eko lɛ.—1 Mose 1:27.\nSui ni nɔ bɛ ni Yehowa Nyɔŋmɔ, ni ji wɔ-Bɔlɔ lɛ yɔɔ lɛ ateŋ ekome ji ejurɔfeemɔ. Ehã wɔ wala kɛ nɔ fɛɛ nɔ ni he hiaa wɔ ni baahã wɔná miishɛɛ. (Bɔfoi 14:17; 17:26-28) Wɔbaanyɛ wɔle wɔŋwɛi Tsɛ lɛ kɛ eyiŋtoi ahe nii kɛ́ wɔkase e-Wiemɔ, ni ji Biblia lɛ. Nakai wolo lɛ hãa wɔleɔ hu akɛ, Nyɔŋmɔ eto gbɛjianɔ koni wɔná miishɛɛ wɔsɛɛ. * (1 Yohane 4:9, 10) Akɛni Yehowa Nyɔŋmɔ ji ejurɔfeemɔi atsɛ, ni akɛ, ebɔ bo yɛ esubaŋ nɔ hewɔ lɛ, esaaa akɛ efeɔ bo naakpɛɛ akɛ, kɛ́ ofee mɛi ejurɔ, taakɛ Nyɔŋmɔ feɔ lɛ, onáa he sɛɛ, ni ehãa onáa Nyɔŋmɔ hiɛ duromɔ.—Hebribii 13:16.\nAni okaiɔ Alexandra ni atsĩ etã yɛ sane nɛɛ shishijee lɛ? Te esane lɛ naa yakpa hã tɛŋŋ? Eyɛ mli akɛ mɛi ni ta bɔs lɛ mli lɛ ateŋ mɔ kome kɛɛ lɛ akɛ etsɛ eshika efɔ̃ moŋ, shi be ni bɔs lɛ yashɛ he ni amɛyaa lɛ, nuu lɛ yana enanemɛi komɛi, ni ekɛ Alexandra dɔlai 20 lɛ hã lɛ. Kɛfata he lɛ, nuu lɛ bɔi Biblia lɛ kasemɔ, taakɛ Alexandra wo lɛ ŋaa ni efee lɛ. Alexandra mii shɛ ehe waa be ni ekɛ nuu lɛ kpe ekoŋŋ yɛ nyɔji etɛ sɛɛ, yɛ Yehowa Odasefoi akpokpaa wulu nɔ kpee ko ni afee yɛ Peru, yɛ Chinese wiemɔ mli lɛ shishi lɛ. Nuu lɛ yɛ niyelihe ko yɛ jɛmɛ, no hewɔ lɛ efɔ̃ Alexandra kɛ mɛi ni ekɛfã gbɛ kɛtee kpee lɛ nine kɛtee jɛmɛ koni etsɔ no nɔ eda lɛ shi yɛ nibii fɛɛ ni efee ehã lɛ lɛ hewɔ.\nKɛ́ wɔfee mɛi ejurɔ ni wɔye wɔbua amɛ lɛ, ehãa wɔnáa miishɛɛ waa. Ni kɛ́ be ni ofeɔ mɛi ejurɔ lɛ, oye obua amɛ ni amɛbale Yehowa Nyɔŋmɔ, ni ji nikeenii kpakpai fɛɛ a-Jɛɛhe lɛ, omiishɛɛ lɛ faa kɛtekeɔ nɔ kwraa! (Yakobo 1:17) Ani ooná miishɛɛ ni jɛɔ nɔhãmɔ mli kɛbaa lɛ eko?\n^ kk. 21 Kɛ́ ootao ole enɛ he saji babaoo lɛ, kwɛmɔ wolo ni ji, Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ. Eko yɛ Intanɛt lɛ nɔ yɛ www.jw.org/gaa. Kwɛmɔ fã ni ji WOJI KƐ NIBII > WOJI KƐ WOJI BIBII.\nMɛɛ nibii kpakpai jɛɔ ejurɔ ni Yehowa webii feɔ mɛi lɛ mli kɛbaa?


Mɛɛ Gbɛ nɔ Rahel Baafó Ebihii Lɛ? | Nikasemɔ\nKANEMƆ YƐ Blɔfo Cambodia Dangme French Ga Greenland Kimbundu Malta Nyaneka Portugal Quechua (Ayacucho) Spania Tahiti Umbundu\nBe ni Yeremia wie akɛ Rahel miifo ebihii lɛ, no mli lɛ mɛni etsɔɔ lɛ?\nYeremia 31:15 lɛ kɛɔ akɛ: “Bɔ ni Yehowa kɛɛ nɛ: Anu gbee ko yɛ Rama, yarawoo kɛ yaafo ní mli wa; Rahel miifó ebihii lɛ, ni ekpɛlɛɛɛ miishɛjemɔ yɛ ebihii lɛ ahewɔ, ejaakɛ amɛbɛ!”\nRahel gbo dani ebihii enyɔ lɛ gboi. No hewɔ lɛ, ekolɛ mɔ ko baasusu akɛ nɔ ni Yeremia wie, ní aŋma aaafee afii 1000 yɛ Rahel gbele sɛɛ lɛ ejaaa.\nRahel kromɔbi ji Yosef. (1 Mose 30:22-24) Sɛɛ mli lɛ, Rahel gbo be ni efɔɔ Benyamin, ebi nuu ni ji enyɔ lɛ. No hewɔ lɛ, ekolɛ wɔbaabi akɛ, Mɛni hewɔ Yeremia 31:15 lɛ kɛɔ akɛ eefó ejaakɛ ebihii lɛ ‘bɛ’ lɛ?\nYosef fɔ bihii enyɔ, ni ji Manase kɛ Efraim. (1 Mose 41:50-52; 48:13-20) Sɛɛ mli lɛ, Efraim akutso lɛ batsɔ akutso ni ehe gbɛ́i fe fɛɛ yɛ Israel kooyigbɛ maŋtsɛyeli lɛ mli, ni akɛ nakai akutso lɛ damɔ shi kɛhã akutsei nyɔŋma ni feɔ nakai maŋtsɛyeli lɛ fɛɛ. Benyamin akutso lɛ, ni ji Rahel bi kroko lɛ shwiei lɛ, bafata Yuda, ni ji wuoyigbɛ maŋtsɛyeli lɛ he. No hewɔ lɛ, abaanyɛ awie akɛ Rahel damɔ shi kɛhã nyɛmɛi ni yɔɔ Israel lɛ fɛɛ, mɛi ni yɔɔ kooyigbɛ maŋtsɛyeli lɛ kɛ wuoyigbɛ maŋtsɛyeli lɛ mli lɛ fɛɛ.\nBe ni aŋma Yeremia wolo lɛ, no mli lɛ Ashurbii lɛ ebaye Israel kooyigbɛ maŋtsɛyeli lɛ nɔ momo, ni amɛŋɔ emli bii lɛ babaoo nom. Kɛ̃lɛ, eeenyɛ efee akɛ Efraimbii lɛ ekomɛi jo foi kɛtee Yuda. Yɛ afi 607 dani Kristo ba lɛ, Babilonbii lɛ baye Yuda, ni ji wuoyigbɛ akutsei enyɔ maŋtsɛyeli lɛ nɔ, ni amɛŋɔ emli bii lɛ nom. Aŋɔ nomii nɛɛ babaoo kɛtee maŋ ni ji Rama, ni kã Yerusalem kooyi aaafee kilomitai kpaanyɔ lɛ mli. (Yeremia 40:1) Ekolɛ agbe mɛi nɛɛ ateŋ mɛi komɛi yɛ maŋ nɛɛ nɔ. Ni maŋ nɛɛ yɛ Benyamin shikpɔŋ lɛ nɔ, ni ji he ni afu Rahel yɛ lɛ. (1 Samuel 10:2) No hewɔ lɛ Rahel yaafo lɛ baanyɛ adamɔ shi kɛhã awerɛho ni aye be ni agbe Benyaminbii lɛ fɛɛ aloo awerɛho ni aye be ni agbe amɛteŋ mɛi komɛi yɛ Rama lɛ. Eeenyɛ efee hu akɛ Yeremia wiemɔi lɛ damɔ shi kɛhã bɔ ni nyɛmɛi fɛɛ ni yɔɔ Israel lɛ fó be ni agbe Nyɔŋmɔ webii lɛ loo aŋɔ amɛ nom lɛ.\nFɛɛ mli lɛ, Yeremia wiemɔ ni kɔɔ Rahel ni miifó ebihii lɛ he lɛ ji gbalɛ. Edamɔ shi kɛhã nɔ ni ba yɛ no sɛɛ afii ohai abɔ be ni Yesu ji gbekɛ bibioo lɛ. Maŋtsɛ Herode fã ni agbe gbekɛbii hii fɛɛ ni eye afii enyɔ kɛ mɛi ni shɛɛɛ nakai ni yɔɔ Betlehem, ni ji maŋ ko ni yɔɔ Yerusalem wuoyi lɛ. Bo lɛ feemɔ bɔ ni amɛnyɛmɛi baafó mɔbɔmɔbɔ yɛ amɛbihii ni agbegbee, ní no hewɔ lɛ “amɛbɛ” dɔŋŋ lɛ he mfoniri okwɛ. Etamɔ nɔ ni aanu yaafoi nɛɛ ahe yɛ Rama, ni yɔɔ Yerusalem kooyi lɛ tɔ̃ɔ.—Mateo 2:16-18.\nNo hewɔ lɛ, yɛ Yeremia beaŋ kɛ Yesu beaŋ fɛɛ lɛ, akɛ wiemɔ ni ji “Rahel miifo ebihii lɛ” tsu nii kɛtsɔɔ bɔ ni nyɛmɛi ni ji Yudafoi lɛ ye awerɛho be ni agbe amɛbii lɛ. Ekã shi faŋŋ akɛ, mɛi ni gboi ni amɛtee “henyɛlɔ,” ni ji gbele lɛ “shikpɔŋ lɛ nɔ” lɛ, baanyɛ ate shi ekoŋŋ yɛ gbohiiashitee lɛ mli.—Yeremia 31:16; 1 Korintobii 15:26.\nSanebimɔi ni Jɛ Kanelɔi Adɛŋ—December 2014


Nɔ Hewɔ ni Biblia lɛ Enyɛ Ehi Shi Kɛbashi Ŋmɛnɛ\nKANEMƆ YƐ Acholi Afrikaans Albania Amharic Arabic Armenia Armenia (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Blɔfo Bulgaria Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatia Czech Denmark Drehu Dutch Efik Estonia Ewe Fiji Finland Fon French Ga Georgia Germany Greenland Guarani Gun Haitian Creole Hausa Hebri Hela Hiligaynon Hmong (White) Hungary Iban Iceland Igbo Iloko Indonesia Isoko Italia Japan Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvia Lhukonzo Lingala Lithuania Luganda Lunda Luo Luvale Macedonia Malagasy Malta Mam Mambwe-Lungu Mauritia Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Norway Nyaneka Nzema Oromo Ossetia Otetela Pangasinan Papiamento (Aruba) Papiamento (Curaçao) Persia Pidgin (Cameroon) Poland Portuguese (Brazil) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Rarotongan Romania Runyankore Russia Samoa Sango Saramacca Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Sidama Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tahiti Tatar Tetun Dili Thailand Tigrinya Tiv Tojolabal Tok Pisin Tshiluba Tsonga Turkey Tuvalu Twi Tzeltal Tzotzil Ukrain Umbundu Urhobo Uruund Venda Vietnam Wallis Wayuunaiki Xhosa Yoruba Zande Zulu\nBiblia lɛ enyɛ ehi shi kɛbashi ŋmɛnɛ. Enɛ hewɔ lɛ, obaanyɛ oná eko ní okane ŋmɛnɛ. Ni kɛ́ ohala Biblia ni atsɔɔ shishi jogbaŋŋ lɛ, obaanyɛ oná nɔmimaa akɛ nɔ ni okaneɔ lɛ tamɔ nɔ ni aŋma yɛ blema lɛ nɔŋŋ. * Shi mɛni hewɔ Biblia lɛ enyɛ ekpee fitemɔ, shiteekɛwoo ni naa wa, kɛ gbɛ ni aje atsake emli saji lɛ ekomɛi lɛ naa, ni enyɛ ehi shi kɛbashi ŋmɛnɛ lɛ? Mɛni hewɔ esoro wolo nɛɛ kwraa nakai lɛ?\n“Amrɔ nɛɛ mina faŋŋ akɛ Biblia lɛ ni mihiɛ lɛ ji nikeenii ko ni jɛ Nyɔŋmɔ ŋɔɔ”\nMɛi babaoo ni kaseɔ Biblia lɛ kɛ nɔ ni bɔfo Paulo wie lɛ kpãa gbee. Eŋma akɛ: “Ŋmalɛ lɛ fɛɛ jɛ Nyɔŋmɔ mumɔ lɛŋ.” (2 Timoteo 3:16) Amɛheɔ amɛyeɔ akɛ Biblia lɛ enyɛ ehi shi ejaakɛ eji Nyɔŋmɔ Wiemɔ, ni eyɛ srɔto kwraa, ni akɛ, Nyɔŋmɔ ebaa yi kɛbashi ŋmɛnɛ. Faizal, ni atsĩ etã yɛ klɛŋklɛŋ sane ni yɔɔ Buu-Mɔɔ nɛɛ mli lɛ kpɛ mli akɛ ebaakase Biblia lɛ koni ekɛna kɛji nibii ni awie yɛ Biblia lɛ he lɛ ja loo ejaaa. Nɔ ni ena lɛ hã enaa kpɛ ehe. Etsɛɛɛ kɛkɛ ni ebayɔse akɛ tsɔɔmɔi pii ni Kristendom sɔlemɔi lɛ tsɔɔ lɛ bɛ Biblia lɛ mli. Kɛfata he lɛ, be ni ená ele nɔ ni Biblia lɛ kɛɔ yɛ Nyɔŋmɔ yiŋtoo kɛhã shikpɔŋ lɛ he lɛ, emii shɛ ehe waa.\nEwie akɛ: “Amrɔ nɛɛ mina faŋŋ akɛ Biblia lɛ ni mihiɛ lɛ ji nikeenii ko ni jɛ Nyɔŋmɔ ŋɔɔ. Kɛ́ Nyɔŋmɔ yɛ hewalɛ ni ebaanyɛ ekɛbɔ jeŋ muu lɛ fɛɛ lɛ, ani enyɛŋ ehã wɔ wolo ko ni ebaa yi hu ehã wɔ? Kɛ́ mikpɛlɛɛɛ sane nɛɛ nɔ lɛ, belɛ miiba hewalɛ ni Nyɔŋmɔ, ni ji Ofe lɛ yɔɔ lɛ shi. Ni namɔ ji mi ni maba hewalɛ ni Nyɔŋmɔ yɔɔ lɛ shi?”—Yesaia 40:8.\n^ kk. 3 Kwɛmɔ sane ni ji, “Te Ooofee Tɛŋŋ Ohala Biblia Shishitsɔɔmɔ Ni Hi Jogbaŋŋ Lɛ?” ni je kpo yɛ May 1, 2008 Buu-Mɔɔ mli lɛ.\nSaji ni wɔsusu he kɛjɛ baafa 3-8 lɛ etsɔɔ bɔ ni fee ni Biblia lɛ enyɛ ehi shi kɛbashi ŋmɛnɛ. Shi te ooofee tɛŋŋ oná nɔmimaa akɛ Biblia lɛ ji “Nyɔŋmɔ wiemɔ” diɛŋtsɛ shi jeee adesãi komɛi kɛkɛ ni abua naa lɛ? (1 Tesalonikabii 2:13) Kwɛmɔ vidio ni sɛɛ kɛɛ ni yitso ji, Te Wɔbaafee Tɛŋŋ Wɔle Akɛ Biblia lɛ Ja? ni yɔɔ www.jw.org lɛ nɔ lɛ. (Yaa Woji kɛ Nibii, ni okwɛ shishigbɛ he ni aŋma Kanemɔ loo Ŋɔɔ Eko lɛ, ni okliki vidioi)\nWɔbaanyɛ wɔná nɔmimaa akɛ Biblia ni wɔhiɛ ŋmɛnɛ lɛ mli saji lɛ kɛ nɔ ni ajɛ mumɔŋ aŋma klɛŋklɛŋ kwraa lɛ nyiɛ pɛpɛɛpɛ.\nMɛi pii yɛ bulɛ kɛhã wolo krɔŋkrɔŋ nɛɛ, shi amɛleee akɛ ehe yɛ sɛɛnamɔ kɛhã amɛ.


KANEMƆ YƐ Acholi Afrikaans Albania Amharic Arabic Armenia Aymara Azerbaijani Azerbaijani (Cyrillic) Batak (Karo) Batak (Toba) Bengali Biak Bicol Bislama Blɔfo Bulgaria Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatia Czech Denmark Drehu Dutch Efik Estonia Ewe Fiji Finland Fon French Ga Georgia Germany Greenland Guarani Gujarat Gun Haitian Creole Hausa Hebri Hela Hiligaynon Hindi Hmong (White) Hungary Iban Iceland Igbo Iloko Indonesia Isoko Italia Japan Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisi Kongo Korea Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lhukonzo Lingala Lithuania Luganda Lunda Luo Luvale Macedonia Malagasy Malay Malayalam Malta Mam Mambwe-Lungu Marathi Mauritia Creole Maya Mazatec (Huautla) Mongolia Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nias Norway Nyaneka Nzema Ossetia Otetela Pangasinan Papiamento (Aruba) Papiamento (Curaçao) Persia Poland Portugal Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romania Runyankore Russia Samoa Sango Sepedi Serbia (Roma) Serbian (Cyrillic) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swahili (Congo) Swati Sweden Tagalog Tahiti Tamil Tatar Telugu Tetun Dili Thailand Tigrinya Tiv Tojolabal Tok Pisin Tshiluba Tsonga Turkey Tuvalu Twi Tzeltal Tzotzil Ukrain Umbundu Urdu Urhobo Venda Vietnam Wallis Wayuunaiki Wolaita Xhosa Yoruba Zulu\nAni aye bo loo oweku lɛ mli nyo ko awui pɛŋ? Ani osheɔ gbeyei akɛ abaaye bo awui? Awieɔ akɛ, awuiyeli ebafee “naagba ko ni miiya nɔ waa yɛ jeŋ fɛɛ.” Naa nɔkwɛmɔnii komɛi.\nAWUIYELI KƐ BƆLƐNAMƆ MLI NISENIIANIFEEMƆ: Jeŋmaji Ekomefeemɔ lɛ bɔ amaniɛ akɛ, “Kɛ́ ahala yei etɛ lɛ, amɛteŋ mɔ kome yɛ ni nuu ni ekɛyɔɔ ni sumɔɔ lɛ lɛ yiɔ lɛ loo efeɔ lɛ bɔlɛnamɔ niseniianii yɛ ewala shihilɛ mli. Dɔlɛ sane ji akɛ, “yɛ jeŋ fɛɛ lɛ, kɛhooo lɛ, atoɔ yei enumɔ mli ekome kabonaa loo akaa akɛ abaafee amɛ nakai.”\nAWUIYELI YƐ GBƐJEGBƐI AHE: Abɔ amaniɛ akɛ, ayɛ awuiyelɔi akui ni fa fe 30,000 yɛ United States. Yɛ Latin America lɛ, kɛhooo lɛ, mɛi 3 mli 1 ewie akɛ aye lɛ awui.\nMƆGBEE: Abɔ amaniɛ akɛ, nyɛsɛɛ nɛɛ, yɛ afi kome pɛ mli lɛ, agbe mɛi aaafee akpei ohai enumɔ, ni yibɔ nɛɛ fa fe mɛi ni agbe yɛ tai babaoo amli. South Africa kɛ Central America ji hei ni agbe mɛi waa yɛ, ni kɛ́ aja mli lɛ, mɛi ni agbe yɛ jɛmɛ lɛ ayi fa fe mɛi ni agbe yɛ jeŋ fɛɛ lɛ toi ejwɛ. Agbe mɛi ni fa fe 100,000 yɛ Latin America yɛ afi kome pɛ mli, ni agbe mɛi aaafee 50,000 yɛ Brazil pɛ, yɛ afi kome pɛ mli. Ani abaanyɛ aná awuiyeli naa tsabaa be ko?\nANI ABAANYƐ AFO AWUIYELI SƐƐ?\nMɛni hewɔ awuiyeli egbɛ eshwa waa nakai lɛ? Ana nibii babaoo ni kɛ awuiyeli baa, ni ekomɛi nyiɛ sɛɛ nɛɛ: béi ni baa yɛ hegbɛi kɛ nii ni mɛi komɛi yɔɔ fe mɛi krokomɛi lɛ hewɔ, akɛni mɛi ebuuu mɛi krokomɛi awala he akɔntaa lɛ hewɔ, dãa ni atɔɔ kɛ tsofai ni akɛtsuɔ nii yɛ gbɛ ni esaaa nɔ, bɔ ni aŋmɛɔ gbekɛbii agbɛ ni amɛkwɛɔ onukpai ni miiye awui, kɛ agbɛnɛ hu, bɔ ni ahãa awuiyelɔi yeɔ amɛhe ni agbalaaa amɛtoi lɛ.\nŊwanejee ko bɛ he akɛ, yɛ je lɛŋ hei komɛi lɛ, abɔ mɔdɛŋ afee nibii komɛi koni akɛku awuiyeli naa. Abɔ amaniɛ akɛ, yɛ Brazil maŋtiase ni ji São Paulo, ni mɛi ayi fa waa yɛ jɛmɛ lɛ mli lɛ, mɔgbee eba shi oha mlijaa 80 yɛ nyɛsɛɛ afii nyɔŋma lɛ mli. Shi fɛɛ sɛɛ lɛ, awuiyeli nifeemɔi srɔtoi miiya nɔ lolo yɛ nakai maŋ lɛ mli, ni kɛ ahala maŋbii 100,000 lɛ, agbeɔ mɛi aaafee 10. Mɛni mɔ abaanyɛ afee kɛfo awuiyeli sɛɛ shi kome nyɔŋlo?\nAwuiyeli naa tsabaa titri damɔ bɔ ni mɛi baa amɛjeŋ amɛhãa lɛ nɔ. Kɛ́ mɛi ni yeɔ awui lɛ baanyɛ amɛtsake lɛ, be lɛ esa akɛ amɛkwa sui tamɔ henɔwomɔ, hiɛkɔɔ, kɛ pɛsɛmkunya ni amɛjie sui tamɔ suɔmɔ, bulɛ, kɛ mɔhesusumɔ kpo.\nMɛni baanyɛ atsirɛ mɔ ko ni efee tsakemɔi ni he hiaa waa nɛɛ? Susumɔ nɔ ni Biblia lɛ kɛɔ lɛ he okwɛ:\n“Enɛ ji Nyɔŋmɔ suɔmɔ lɛ, akɛ wɔye ekitãi lɛ anɔ.”—1 Yohane 5:3.\n“Yehowa gbeyeishemɔ ji akɛ anyɛ̃ efɔŋ.” *—Abɛi 8:13.\nSuɔmɔ ni ayɔɔ kɛhã Nyɔŋmɔ kɛ gbeyei ni asheɔ akɛ abaafee nɔ ko ni esumɔɔɔ lɛ baanyɛ atsirɛ awuiyelɔi po ni amɛtsake amɛshihilɛ—jeee hiɛiaŋhiɛiaŋ kɛkɛ, shi moŋ ebaanyɛ ehã amɛtsake kwraa. Ani sane nɛɛ ji anɔkwale?\nSusumɔ Alex, * ni kɛ afii 19 ni eho lɛ ehi tsuŋwoo mli yɛ Brazil yɛ awuiyeli nifeemɔi srɔtoi hewɔ lɛ nɔkwɛmɔnɔ lɛ he okwɛ. Be ni Odasefoi lɛ kɛ lɛ kase Biblia lɛ sɛɛ lɛ, ebatsɔ Yehowa Odasefonyo yɛ afi 2000. Ani etsake ejeŋba gbonyo lɛ lɛɛlɛŋ? Hɛɛ, Alex eshwa ehe waa yɛ nibii gbohii fɛɛ ni efee lɛ hewɔ. Ekɛɛ akɛ: “Mibasumɔ Nyɔŋmɔ, akɛni ehã minu he akɛ ekɛ mihe eshai lɛ eke mi lɛ hewɔ. Hiɛsɔɔ kɛ suɔmɔ ni miyɔɔ kɛhã Yehowa lɛ eye ebua mi ni mitsake mishihilɛ.”\nCésar, ni lɛ hu eyɔɔ Brazil lɛ, kɛ tu yajuɔ yɛ mɛi ashĩai. Nɛkɛ ji bɔ ni ekã he aaafee afii 15 sɔŋŋ. Mɛni hã etsake? Be ni eyɔɔ tsuŋwoo lɛ, Yehowa Odasefoi yasara lɛ, ni lɛ hu ekpɛlɛ ni akɛlɛ kase Biblia lɛ. César wie akɛ: “Kpaako kwraa mina bɔ ni esa akɛ mahi shi mahã yɛ shihilɛ mli. Mikase akɛ esa akɛ masumɔ Nyɔŋmɔ. Mikase hu akɛ esa akɛ mashe lɛ gbeyei, ni tsɔɔ akɛ esa akɛ matsi mihe kɛje nibii fɔji ni mifeɔ lɛ ahe, koni minifeemɔi akadɔ Yehowa. Misumɔɔɔ akɛ mafee nibii ni tsɔɔ akɛ mihiɛ esɔɔɔ nibii ni efeɔ ehãa mi lɛ. Nakai suɔmɔ kɛ gbeyeishemɔ lɛ ji nɔ ni tsirɛ mi ni mitsake.”\nKasemɔ bɔ ni obaafee ohi jeŋ ko ni awuiyeli bɛ mli lɛ he nii\nMɛni wɔkaseɔ kɛjɛɔ niiashikpamɔi nɛɛ amli? No ji akɛ, Biblia lɛ yɛ hewalɛ ní ebaanyɛ ekɛtsake mɛi ashihilɛ kwraa—kɛtsɔ amɛsusumɔi ni ehãa amɛtsakeɔ lɛ nɔ. (Efesobii 4:23) Alex, ni atsĩ etã kɛtsɔ hiɛ lɛ wie kɛfata he akɛ: “Nɔ ni mikase kɛjɛ Biblia lɛ mli lɛ tamɔ nu ni mli tse ni aatsɔ aawo mimli, koni efɔ susumɔi gbohii ni yɔɔ mimli lɛ kɛya fiofio. Misusuko he pɛŋ akɛ manyɛ majie susumɔi gbohii nɛɛ kɛjɛ mijwɛŋmɔ mli.” Anɔkwa, kɛ́ wɔhã Biblia mli sane krɔŋŋ lɛ yi wɔjwɛŋmɔ mli obɔ lɛ, ebaanyɛ ejie loo efɔ nibii gbohii lɛ kɛya. Nyɔŋmɔ Wiemɔ lɛ baanyɛ atsuu wɔhe. (Efesobii 5:26) Nɔ ni baanyɛ ajɛ mli aba ji akɛ, mɛi ni yitsoŋ wa ni amɛfoɔ amɛ pɛ amɛ nɔ mli lɛ baanyɛ atsake amɛshihilɛ, koni amɛbatsɔmɔ mɛi ni mli hi ni tiuɔ toiŋjɔlɛ sɛɛ. (Romabii 12:18) Biblia mli shishitoo mlai ni amɛkɛtsuɔ nii lɛ hãa amɛtoiŋ jɔɔ amɛ yɛ shihilɛ mli.—Yesaia 48:18.\nYehowa Odasefoi ni fa fe akpekpei kpaanyɔ ni yɔɔ shikpɔji 240 nɔ lɛ ena nɔ ni baanyɛ ahã awuiyeli sɛɛ afo. Mɛi ni esoro amɛhewolonɔ su, ni jɛ shihilɛi srɔtoi amli, ni atsɔse amɛ yɛ hei srɔtoi lɛ ekase bɔ ni amɛbaafee amɛsumɔ Nyɔŋmɔ ní amɛshe lɛ gbeyei, ní amɛsumɔ amɛhe hu, ni amɛkɛ mɛi ni jɛ je lɛŋ hei srɔtoi lɛ hiɔ shi akɛ weku kome yɛ toiŋjɔlɛ mli. (1 Petro 4:8) Amɛji odaseyeli ni tsɔɔ akɛ, jeŋ ko baanyɛ ahi shi ni awuiyeli bɛ mli.\nETSƐŊ, JEŊ KO NI AWUIYELI BƐ MLI BAABA!\nBiblia lɛ ewo shi akɛ, etsɛŋ, Nyɔŋmɔ baajie awuiyeli kɛjɛ shikpɔŋ lɛ nɔ. Jeŋ ni yiwalɛ eyi mli obɔ ŋmɛnɛ nɛɛ kɛ “kojomɔ kɛ mɛi ni ebuuu Nyɔŋmɔ lɛ ahiɛkpatamɔ gbi lɛ” baakpe. (2 Petro 3:5-7) Awuiyelɔi yeŋ mɛi krokomɛi awui dɔŋŋ. Te wɔɔfee tɛŋŋ wɔná nɔmimaa akɛ Nyɔŋmɔ miisumɔ ni eye ebua wɔ, ni ejie awuiyeli kɛya kwraa lɛ?\nBiblia lɛ kɛɔ akɛ, Nyɔŋmɔ ‘nyɛɔ mɔ fɛɛ mɔ ni sumɔɔ yiwalɛ lɛ.’ (Lala 11:5) Bɔlɔ lɛ sumɔɔ toiŋjɔlɛ kɛ jalɛsaneyeli. (Lala 33:5; 37:28) No hewɔ ni eŋmɛŋ mɛi ni sumɔɔ yiwalɛ lɛ gbɛ ni amɛhi shi kɛya naanɔ lɛ.\nHɛɛ, jeŋ hee ko ni toiŋjɔlɛ yɔɔ mli lɛ miiba. (Lala 37:11; 72:14) Mɛni hewɔ okaseee babaoo yɛ bɔ ni obaafee ohi nakai jeŋ ni awuiyeli bɛ mli lɛ mli?\n^ kk. 14 Atsake mɛi lɛ agbɛ́i.\nNuu ko gba eniiashikpamɔ yɛ vidio ni ji, Awo lɛ Tsuŋ Shi Amrɔ Nɛɛ Ebaná Shihilɛ Kpakpa ni yɔɔ www.jw.org/gaa lɛ nɔ lɛ. (Kwɛmɔ fã ni ji WƆHE SAJI > NIFEEMƆI)\nAwo Lɛ Tsuŋ Shi Amrɔ Nɛɛ Ená Shihilɛ Kpakpa


Hebribii 8 | Kanemɔ Biblia lɛ yɛ Biɛ | Jeŋ Hee Shishitsɔɔmɔ\nKANEMƆ YƐ Afrikaans Albania Amharic Arabic Armenia Aymara Azerbaijani Azerbaijani (Cyrillic) Bicol Bislama Blɔfo Bulgaria Cambodia Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatia Czech Denmark Dutch Efik Estonia Ewe Fiji Finland French Ga Georgia Germany Guarani Gujarat Gun Haitian Creole Hebri Hela Hiligaynon Hindi Hiri Motu Hungary Igbo Iloko Indonesia Isoko Italia Japan Kannada Kazakh Kikaonde Kikuyu Kinyarwanda Kirghiz Kiribati Kirundi Kongo Korea Latvia Lingala Lithuania Luganda Lunda Luo Luvale Macedonia Malagasy Malay Malayalam Malta Marathi Maya Myanmar Nepali Norway Nzema Oromo Ossetia Otetela Pangasinan Papiamento (Curaçao) Persia Poland Portugal Portugal (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romania Russia Samoa Sango Sepedi Serbia Serbia (Roma) Sesotho (Lesotho) Setswana Seychelles Creole Shona Silozi Sinhala Slovak Slovenia Solomon Islands Pidgin Spania Sranantongo Swahili Swati Sweden Tagalog Tahiti Tamil Tatar Telugu Tetun Dili Thailand Tigrinya Tok Pisin Tonga Tshiluba Tsonga Turkey Turkmen Tuvalu Twi Tzotzil Ukrain Urdu Uzbek Venda Vietnam Waray-Waray Xhosa Yoruba Zulu\nBuu lɛ feɔ ŋwɛi nii ahe mfoniri (1-6)\nBɔ ni esoro kpaŋmɔ momo lɛ yɛ kpaŋmɔ hee lɛ he (7-13)\n8 Agbɛnɛ, nii ni wɔwieɔ lɛ mli sane oti nɛ: Osɔfonukpa ni tamɔ nɛkɛ wɔyɔɔ, ni eyata Anunyamtsɛ lɛ maŋtsɛ sɛi lɛ ninejurɔ nɔ yɛ ŋwɛi, 2 eji sɔɔlɔ* yɛ he krɔŋkrɔŋ lɛ kɛ agbɛnɛ hu yɛ anɔkwa buu ní Yehowa* shĩ, shi jeee gbɔmɔ ko shĩ lɛ mli. 3 Ejaakɛ osɔfonukpa fɛɛ osɔfonukpa lɛ, awó lɛ koni eŋɔ nikeenii kɛ afɔlei ehã; no hewɔ lɛ, ehia ni mɔ nɛ hu aná nɔ ko ni ekɛbaahã. 4 Eji eyɛ shikpɔŋ lɛ nɔ kulɛ, eyeŋ osɔfo, ejaakɛ hii ni ŋɔɔ nikeenii lɛ amɛhãa yɛ Mla lɛ naa lɛ yɛ momo. 5 Hii nɛɛ miiŋɔ sɔɔmɔ krɔŋŋ amɛmiihã akɛ ŋwɛi nii lɛ ahenɔ kɛ amɛhɔɔŋ* kɛkɛ; tamɔ bɔ ni be ni Mose miiba ebafee buu lɛ Nyɔŋmɔ wo lɛ kitã lɛ: Ejaakɛ E-kɛɛ: “Kwɛmɔ ni ofee nibii fɛɛ yɛ amɛhenɔi ni akɛtsɔɔ bo yɛ gɔŋ lɛ nɔ lɛ naa.” 6 Shi amrɔ nɛɛ, Yesu ená sɔɔmɔ* ni hi kwraa fe klɛŋklɛŋ nɔ lɛ, ni nakai nɔŋŋ kpaŋmɔ ni eji eteŋdamɔlɔ ní adamɔ shiwoi ni hi fe klɛŋklɛŋ nɔ lɛ nɔ akpaŋ yɛ mla naa lɛ hi fe klɛŋklɛŋ nɔ lɛ. 7 Eji sane ko bɛ nakai klɛŋklɛŋ kpaŋmɔ lɛ he kulɛ, ehe ebahiaŋ ni aná nɔ ni ji enyɔ. 8 Ejaakɛ ena sane ko yɛ mɛi lɛ ahe be ni ekɛɛ akɛ: “‘Naa! Gbii miiba,’ Yehowa* kɛɛ, ‘be mli ni mikɛ Israel we lɛ kɛ Yuda we lɛ baakpaŋ kpaŋmɔ hee ko. 9 Etamɔŋ kpaŋmɔ ni mikɛ amɛtsɛmɛi lɛ kpaŋ yɛ gbi nɔ ni mimɔ amɛnineshi ni minyiɛ amɛhiɛ kɛje Ejipt shikpɔŋ lɛ nɔ lɛ, ejaakɛ amɛyaaa nɔ amɛhiii mikpaŋmɔ lɛ mli, no hewɔ lɛ, mikpa amɛ kwɛmɔ,’ Yehowa* kɛɛ. 10 “‘Ejaakɛ enɛ ji kpaŋmɔ ni mikɛ Israel we lɛ baakpaŋ yɛ nakai gbii lɛ asɛɛ lɛ,’ Yehowa* kɛɛ. ‘Mikɛ mimlai lɛ baawo amɛjwɛŋmɔ mli, ni maŋma mawo amɛtsuii amli. Ni matsɔ amɛ-Nyɔŋmɔ, ni amɛbaatsɔ mimaŋ. 11 “‘Ni amɛteŋ mɔ ko etsɔŋ emaŋnyo kɛ enyɛmi dɔŋŋ, akɛ: “Le Yehowa!”* Ejaakɛ amɛ fɛɛ amɛbaale mi, kɛjɛ amɛteŋ mɔ bibioo fe fɛɛ nɔ kɛyashi mɔ wulu fe fɛɛ nɔ. 12 Ejaakɛ mana amɛ mɔbɔ yɛ amɛnifeemɔi ni ejaaa lɛ agbɛfaŋ, ni mikaiŋ amɛhe eshai lɛ dɔŋŋ.’” 13 Kɛɛmɔ ni ekɛɛ akɛ “kpaŋmɔ hee ko” lɛ tsɔɔ akɛ ehã klɛŋklɛŋ nɔ lɛ etsɔ emomo. Amrɔ nɛɛ, nɔ ni etsɔ emomo ni eegbɔ lɛ, etsɛŋ ni ebaalaaje.\n^ Aloo “tsulɔ ní sɔmɔɔ yɛ mɛi krokomɛi ahilɛkɛhamɔ hewɔ.”\n^ Aloo “amɛhe mfoniri.”\n^ Aloo “sɔɔmɔ ní asɔmɔɔ yɛ mɛi krokomɛi ahilɛkɛhamɔ hewɔ.”